
HOTĂRÂRE

cu privire la reflectarea în programul „Mesager” (Moldova 1)

și programul „Panorama zilei” (Radio Moldova)

a subiectelor de interes public

În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.42 lit.d), m) şi o) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,

în urma examinării Raportului de monitorizare nr.4 al Centrului pentru Jurnalism Independent „Reflectarea de către mass-media a subiectelor de interes public” pentru perioada 1-31 iulie 2011, prezentat de Ion MAZUR, Coordonator de proiect, CJI,
Consiliul de Observatori

HOTĂRĂŞTE:

1. Se ia act de Raportul de monitorizare nr.4 al Centrului pentru Jurnalism Independent „Reflectarea de către mass-media a subiectelor de interes public” pentru perioada 1-31 iulie 2011.
2. Anexa Raportul de monitorizare nr.4 al Centrului pentru Jurnalism Independent „Reflectarea de către mass-media a subiectelor de interes public” este parte integrantă a prezentei hotărâri.
3. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 6 membri ai Consiliului de Observatori.

Preşedintele

Consiliului de Observatori                                                       Eugeniu Rîbca

Secretarul şedinţei

Consiliului de Observatori                                                      Viorica Bogatu
Anexă

_____________________________________________________

Reflectarea de către mass-media a subiectelor de interes public

Raport de monitorizare nr.4

Iulie 2011

Monitorizarea are loc în cadrul proiectului “Fortificarea capacităţii mass-media de a reflecta subiectele de interes public”, implementat de Centrul pentru Jurnalism Independent (CJI), susţinut financiar de către Delegaţia Uniunii Europene în Moldova, prin intermediul Instrumentului European pentru Democraţie şi Drepturile Omului. Conţinutul raportului este responsabilitatea CJI, şi nu reflectă, în mod necesar, viziunea Delegaţiei Uniunii Europene în Moldova.

DESCRIERE GENERALĂ

Raportul are drept scop să evalueze calitatea reflectării de către mass-media a subiectelor de interes public, să identifice cele mai des întâlnite probleme de ordin profesional de care se ciocnesc jurnaliştii şi greşelile comise de aceştia. Acest studiu conţine date privind respectarea de către mass-media a standardelor profesionale şi etice, cum ar fi asigurarea pluralismului de opinie, respectarea imparţială şi obiectivă, utilizarea limbajului corect şi decent, implicarea jurnalistului în realizarea materialelor etc. Cercetarea respectivă cuprinde concluzii, dar şi recomandări destinate conducătorilor media, referitor la eliminarea lacunelor depistate. La fel, acest studiu serveşte ca suport pentru experții locali şi din străinătate în elaborarea programelor de instruire a jurnaliştilor. Au fost evaluate, în acest sens, 15 posturi de radio şi televiziune, precum şi presa scrisă, inclusiv câte trei din regiunea transnistreană şi UTA Gagauz-Yeri.
Monitorizarea propriu zisă a demarat în luna iunie 2010 şi se va încheia în luna mai 2012 (16 luni). În cadrul primului studiu (iunie 2010) au fost analizate şase subiecte de interes public, iar în cel de al doilea (decembrie 2010-februarie2011) şi al treilea (aprilie-iunie) câte trei subiecte. Până la sfârşitul perioadei de cercetare vor fi elaborate alte patru rapoarte.
Criteriile de selectare a instituţiilor mass-media supuse monitorizării:

• Audienţa-impactul (naţional, quasi-naţional, regional). 

• Forma de proprietate (publice şi private).
• Limba difuzării (română şi/sau rusă).
Lista presei scrise/buletinelor analizate:

Timpul de dimineaţă — cotidian în limba română (5 zile în săptămână); distribuire naţională, cu un tiraj săptămânal de 35 530 exemplare;
Nezavisimaia Moldova — cotidian în limba rusă (4 ori pe săptămână); distribuire naţională, cu un tiraj săptămânal de 17 108 exemplare;
Observatorul de Nord (Soroca) – săptămânal în limba română cu un tiraj săptămânal de 7215 exemplare;

Express/Aiîn Aciîk (Ceadâr-Lunga) – săptămânal privat, în limba rusă şi găgăuză, tiraj 1232 exemplare;

Pridnestrovie -  cotidian oficial al administraţiei de la Tiraspol, în limba rusă, (5 ori pe săptămână), tiraj 3684 exemplare;

Au fost analizate articolele din toate ediţiile publicaţiilor editate în luna respectivă, de luni până vineri.
Lista posturilor de radio şi tv/buletinelor analizate:
Moldova 1 (Mesager, 21:00, în limba română) – post public de televiziune, acoperire naţională;

Prime TV (Primele ştiri, 21:00, în română) – post privat, acoperire naţională;

NIT (Curier, 20:00, în limba rusă) – post privat, acoperire naţională;
TV Gagauzia (Novosti 19:30, în rusă) – post public de televiziune al UTA Gagauz Yeri, acoperire regională;
TV PMR (Deni, 20.40, în limba rusă) – post de televiziune al administraţiei transnistrene, acoperire regională;
TSV (TSV-Novosti, 20:30, în limba rusă) – post privat din regiunea transnistreană, acoperire regională;
Radio Moldova (Panorama zilei, 17:00, în română) – post public, acoperire naţională;

Radio Vocea Basarabiei (Radio Jurnal, 18:00, în română) – post privat, acoperire naţională;

Prime FM/Antena C (Ştiri, 19:00, în română) – post privat, acoperire naţională;
Radio Gagauzia (Novosti 17:00, în rusă) – post public de radiodifuziune al UTA Gagauz Yeri, acoperire regională.
Au fost  analizate toate subiectele de interes public, care au fost difuzate în principalul buletin de ştiri al zilei la posturile TV şi Radio selectate, de luni până vineri.
Criteriile de selectare a temelor de interes public supuse monitorizării:
În concepţia prezentei monitorizări, subiecte de interes public sunt acele teme/subiecte/probleme care pot afecta viaţa unui număr considerabil de cetăţeni, care îi îngrijorează/preocupă/interesează pe cetăţeni şi sunt amintite cel mai des de respondenţi în sondajele de opinie, realizate de organizaţii credibile din Republica Moldova. Lista acestor subiecte este stabilită în baza ultimelor rezultate ale Barometrului de Opinie Publică, realizat de Institutul de Politici Publice (IPP), în perioada 24 aprilie – 14 mai 2010. La data începerii monitorizării (mai 2010), acestea erau:

· Situaţia economică: Criza economică (cum aceasta afectează RM, măsuri de depăşire, programe locale şi internaţionale etc.);
· Calitatea vieţii: Sărăcia (veniturile familiei, creşterea preţurilor, programe-strategii locale şi internaţionale de reducere a sărăciei);
· Probleme sociale:
· Şomajul (situaţia privind angajarea în câmpul muncii, indemnizaţii de şomaj, târguri ale locurilor de muncă, programe-strategii de reducere a şomajului etc.);
· Corupţia (cazuri de corupţie, măsuri de combatere a corupţiei, etc.);
· Relaţiile externe: Aderarea la Uniunea Europeană;

· Situaţia politică din ţară: Soluţionarea diferendului transnistrean.
Subiectele de interes public supuse monitorizării au fost analizate conform următoarelor criterii de reflectare obiectivă:

Frecvenţa temelor/genul jurnalistic: Posturile de radio şi televiziunea, precum şi presa scrisă, ar trebui să ţină în vizor un spectru larg de subiecte de interes public. Mass-media publice vor acorda o atenţie sporită acelor teme care interesează în mod prioritar cetăţenii, în special temele sociale (calitatea vieţii, şomajul etc.). Este esenţial ca politica editorială, inclusiv a posturilor private, să ţină cont de repartizarea proporţională a subiectelor de interes public, chiar dacă acestea sunt instituţii comerciale. De asemenea, este important ca în cadrul emisiunilor informative să fie difuzate cât mai multe subiecte analitice. Acestea din urmă oferă posibilitatea cetăţenilor de a înţelege mai profund  aspectele abordate.
Protagonişti: Folosirea echilibrată în subiectele de interes public a principalelor categorii de protagonişti, cum ar fi funcţionari, cetăţeni, experţi este foarte importantă. Pentru posturile publice de radio şi televiziune este necesar ca opinia cetăţenilor şi a experţilor să fie chiar prioritară. Doar în aşa mod este posibil de a asigura informarea corectă a publicului şi a evita manipularea acestuia.
Echilibrul surselor/pluralismul de opinie: Pentru a fi corecte şi echilibrate, materialele trebuie să prezinte toate părţile vizate, în special când e vorba de subiecte controversate, şi să trateze în mod egal oponenţii. De asemenea, mass-media trebuie să asigure accesul publicului la o multitudine de păreri diverse care ar ajuta auditoriul să-şi creeze propria opinie asupra celor întâmplate. În cazurile în care anumitor puncte de vedere li se oferă mai multă atenţie decât altora, acestea devin proeminente şi implicit afectează percepţia publicului despre aceea ce se întâmplă în societate.
Poziţia autorului: Ştirile trebuie să fie imparţiale şi obiective; să nu favorizeze anumite partide/grupuri/persoane în detrimentul altora. Obiectivitatea jurnalistică presupune o distincţie clară între opinie şi fapte, atât prin alegerea unghiului de abordare, cât si prin detaliile furnizate. Prezenţa elementelor discriminatorii în cadrul reportajelor şi ştirilor reprezintă un prim criteriu de prezentare a realităţii prin prisma jurnalistului.
Calitatea limbajului: Jurnalismul responsabil presupune nu doar prezentarea veridică a faptelor, ci şi utilizarea unui limbaj corect şi decent. Exagerările şi limbajul licenţios utilizat în mod deliberat, cum ar fi limbajul peiorativ sau etichetele atribuite anumitor persoane sau organizaţii, precum şi imaginile manipulate astfel încât anumite părţi să apară în lumină negativă ridică grave semne de întrebare cu privire la respectarea standardelor etice şi profesionale.

Implicarea jurnalistului în realizarea materialelor: Calitatea subiectelor depinde foarte mult de gradul de implicare a jurnaliştilor. Dacă materialele difuzate nu sunt decât nişte relatări de la evenimente de presă, conferinţe, seminare, sau sunt făcute în baza comunicatelor de presă, a scrisorilor venite la redacţie etc., atunci nivelul calitativ este unul redus. Situaţia se schimbă atunci când materialul este făcut la iniţiativa jurnalistului, inclusiv când materialele de la conferinţe/evenimente/seminare servesc drept punct de pornire pentru materiale mai ample, ce oferă şi altă informaţie/date/surse privind subiectul descris.
Etica jurnalistică: Jurnaliştii trebuie să ţină cont de regulile eticii profesionale, inclusiv:
- să respecte prezumţia nevinovăţiei şi drepturile suspectaţilor;
- să respecte drepturile copiilor şi ale minorilor care sunt victime ale abuzurilor de orice fel sau se află în situaţii jenante;

- să evite utilizarea imaginilor şocante (cadavre, răni grave etc.).

   Notă: Materialele „părtinitoare” şi „dezechilibrate” sunt considerate, la fel, abateri de la principiile eticii profesionale.
I. Mass-media audiovizuală. Televiziuni. Analiză separată

 1.1. Tv Moldova 1

1.1.1. Frecvenţa abordării celor 6 teme în principala ediţie informativă. În luna iulie 2011, TV Moldova 1 a reflectat de 65 de ori cele 6 teme monitorizate. Astfel, telespectatorilor li s-a comunicat despre scumpirea de la 1 iulie cu 10 la sută a gazelor importate din Rusia; creşterea PIB-ului peste aşteptările Guvernului şi a experţilor internaţionali; verificările la brutăriile din nordul ţarii în legătură cu scumpirea pâinii de către Centrul Anticorupţie şi scandalul la S.A. Franzeluţa; presiunile diplomatice asupra regimului de la Tiraspol în vederea eliberării lui Ilie Cazac; reţinerea unui angajat al poliţiei rutiere din Cahul, care estorca bani pentru obţinerea permisului de conducere etc. Cel mai des a fost abordată tema „relaţii externe” – de 24 de ori, iar cel mai rar –„şomajul” – de 2 ori şi „diferendul transnistrean” – de 5 ori.
Graficul 1.1.1. Frecvenţa abordării celor 6 teme de către Tv Moldova 1

1.1.2. Genul materialelor: Moldova 1 a reflectat cele 6 teme în exclusivitate prin intermediul genurilor jurnalistice informative.
1.1.3. Surse de informaţie şi protagonişti: În luna iulie, Moldova 1 a apelat la 96 surse de informaţie pentru a realiza 65 de materiale informative. Astfel, la un subiect au revenit, în medie, aproximativ 1,5 surse. În perioada de referinţă, Moldova 1 a difuzat şi 9 subiecte cu caracter conflictual. Acestea au fost realizate în temeiul a două şi mai multe surse de informaţie independente una de alta, asigurându-se, totodată, şi un echilibru informaţional corespunzător. De menţionat că, în câteva rânduri, sursele de informaţie la care au apelat autorii nu au putut fi identificate, un lucru important pentru credibilitatea ştirii respective. Este vorba despre (28 iulie) ajutorul pe care îl vor acorda experţii olandezi specialiştilor din Moldova în lupta cu recoltarea ilicită de cânepă; întrevederea (29 iulie) preşedintelui interimar al ţării cu preşedintele Poloniei, în cadrul căreia s-a discutat despre priorităţile preşedinţiei poloneze în UE şi agenda celui de-al doilea Summit al Parteneriatului estic. În realizarea subiectelor, Moldova 1 s-a referit la 140 de protagonişti în calitate de surse. Fiecare subiect a avut, în medie, doi protagonişti.
Graficul 1.1.3. Numărul surselor de informaţie şi al protagoniştilor 

1.1.4. Categorii de protagonişti în materiale: În materialele Moldova 1 se regăsesc, cu frecvenţă diferită, protagonişti din toate categoriile monitorizate. Cel mai des autorii subiectelor s-au referit la funcţionari de stat – în 52 la sută din cazuri. Urmează experţii şi cetăţenii. Categoria „politicieni” (forţele extraparlamentare) a avut o singură prezenţă în calitate de protagonişti. Este salutabil faptul că jurnaliştii de la Moldova 1 abordează insistent funcţionarii de stat, dar acelaşi lucru este indicat şi în cazul cetăţenilor, în calitate de protagonişti.
Graficul 1.1.4. Frecvenţa prezenţei categoriilor de protagonişti în materialele tematice

1.1.5. Poziţia autorului în materiale: Toate subiectele de la Moldova 1 au fost realizate cu respectarea principiului imparţialităţii.
1.1.6. Calitatea limbajului: Materialele monitorizate au fost scrise într-un limbaj acceptabil.

1.1.7. Implicarea jurnaliştilor în realizarea materialelor: În majoritatea cazurilor, autorii subiectelor au avut o implicare pasivă în scrierea materialelor. În 17 la sută dintre cazuri gradul de implicare a fost, totuşi, unul ridicat. Iată un exemplu demn de urmat: pe 8 iulie a fost difuzat un subiect despre cei peste 3,5 mii de tineri de la ASEM, care şi-au primit diplomele de licenţă. Anterior, astfel de subiecte erau realizate în mod festiv, rupte de realitate. În cazul dat, însă, autorul a abordat subiectul în complexitate: a fost solicitată opinia funcţionarilor de la Agenţia pentru Ocuparea Forţei de Muncă din capitală, de la Comisia parlamentară pentru economie, buget si finanţe şi de la actualii absolvenţi. Telespectatorii au aflat că piaţa muncii este supraîncărcată de tineri economişti, care nu-şi pot găsi un loc de muncă. Astfel, prin efortul jurnalistului subiectul a căpătat amploare, complexitate şi veridicitate.
Graficul  1.1.7. Gradul de implicare a jurnaliştilor în realizarea materialelor tematice

1.1.8. Etica jurnalistică: Moldova 1 a respectat principiile eticii jurnalistice în materialele difuzate la cele 6 teme.
[image: image6.jpg]


1.2. Tv Găgăuzia

1.2.1. Frecvenţa abordării celor 6 teme în principala ediţie informativă. În luna iulie,  Tv Găgăuzia a difuzat în total 11 subiecte ce au vizat doar trei din cele 6 teme monitorizate: relaţii externe, situaţia economică şi şomajul. Au lipsit subiecte ce vizează corupţia, calitatea vieţii şi diferendul transnistrean. Cele 11 subiecte s-au referit la: majorarea tarifelor la gaze şi a preţului la pâine; la ajutoare din partea statului pentru foştii deportaţi; la posibilităţile de angajare în câmpul muncii a proaspeţilor absolvenţi ai universităţii din regiune etc.
Graficul 1.2.1. Frecvenţa abordării celor 6 teme de către Tv Găgăuzia

1.2.2. Genul materialelor: Tv Găgăuzia a reflectat cele 3 teme în exclusivitate prin intermediul genurilor jurnalistice informative.
1.2.3. Surse de informaţie şi protagonişti: Pentru a realiza cele 11 subiecte, Tv Găgăuzia a apelat la 15 surse de informaţie, ceea ce constituie, în medie, 1,4 surse per subiect. Două subiecte au avut caracter conflictual, unul echilibrat (8 iulie)  şi altul (1 iulie) – parţial echilibrat. Autorii materialelor s-au referit la 29 de protagonişti. La un subiect, în medie, au revenit 2,6 protagonişti.
Graficul 1.2.3. Numărul surselor de informaţie şi al protagoniştilor

1.2.4. Categorii de protagonişti în materiale: În materialele Tv Găgăuzia se regăsesc, cu frecvenţă aproape egală, 3 din cele 4 categorii de protagonişti. Au lipsit reprezentanţii partidelor extraparlamentare (politicieni).
Graficul 1.2.4. Frecvenţa prezenţei categoriilor de protagonişti în materialele tematice

1.2.5. Poziţia autorului în materiale: Toate subiectele la Tv Găgăuzia au fost realizate cu respectarea principiului imparţialităţii.
1.2.6. Calitatea limbajului: Materialele la temele monitorizate au fost scrise într-un limbaj acceptabil.

1.2.7. Implicarea jurnaliştilor în realizarea materialelor: Cu excepţia unui singur caz (8 iulie), jurnaliştii au avut o implicare pasivă în realizarea subiectelor ce-au vizat temele monitorizate.
1.2.8. Etica jurnalistică: Tv Găgăuzia a respectat principiile eticii jurnalistice în materialele difuzate.

1.3. Tv Prime

1.3.1. Frecvenţa abordării celor 6 teme în principala ediţie informativă. În luna iulie, Tv Prime a reflectat cele 6 teme supuse monitorizării de 35 de ori. Subiectele au vizat: sporirea cantităţilor de fructe şi legume exportate în Rusia; monopolizarea pieţei de comercializare a cărnii; reţinerea a doi poliţişti de către ofiţerii anticorupţie pentru presupusa estorcarea a 500 de euro de la un şofer din capitală; comentariile liderului de la Tiraspol vizând perspectiva reintegrării ţării; deschiderea unei cantine sociale în localitatea Zâmbreni cu suportul fundaţiei Edelweis; Cel mai des au fost abordate temele „relaţii externe” şi „situaţia economică”, iar cel mai rar – „şomajul” şi „diferendul transnistrean”.
Graficul 1.3.1. Frecvenţa abordării celor 6 teme de către Tv Prime

1.3.2. Genul materialelor: Tv Prime a reflectat cele 6 teme în exclusivitate prin intermediul genurilor jurnalistice informative.
1.3.3. Surse de informaţie şi protagonişti: Tv Prime a apelat la 62 de surse de informaţie - 1,8 surse în medie per subiect şi la 86 de protagonişti, ceea ce constituie câte 2,5 protagonişti în medie per subiect.

Graficul 1.3.3. Numărul surselor de informaţie şi al protagoniştilor în materialele tematice

1.3.4. Echilibrul surselor de informaţie: Din cele 35 de subiecte abordate 10 au avut un caracter conflictual. Şase din ele au fost echilibrate, două parţial echilibrat, iar altele două – dezechilibrate. Iată doar câteva subiecte cu probleme: pe 1 iulie, TV Prime  a comunicat despre o brutărie din nordul ţării care livra pâine la preţ ridicat în mai multe localităţi din raioanele Drochia, Edineţ şi Briceni. În imagine apare viceministrul agriculturii care vorbeşte despre ilegalitatea majorării preţului la pâine şi despre intenţia ministerului de a apela la CCCEC şi la Fisc. Pe de altă parte, doar într-o scurtă propoziţie se face referinţă la argumentele producătorului. Subiectul a fost calificat drept parţial echilibrat din perspectiva surselor de informaţie. Pe 15 iulie, Tv Prime a prezentat opinia liderului de la Tiraspol, care consideră că reunirea regiunii transnistrene cu Moldova va provoca iar vărsări de sânge. Autorul materialului nu a încercat să afle şi opinia autorităţile moldoveneşti, menţionând că acestea nu au comentat evenimentul. Subiectul a fost considerat dezechilibrat informaţional.
Graficul 1.3.4. Echilibrul informaţional în materialele  tematice

1.3.5. Categorii de protagonişti în materiale: În materialele monitorizate se regăsesc, cu frecvenţă diferită, protagonişti din toate cele 4 categorii. Cel mai des autorii subiectelor au apelat la funcţionari de stat – în 54 la sută, cu aproape 10 la sută mai mult decât experţii şi cetăţenii luaţi la un loc. Categoria „politicieni” a avut doar o singură prezenţă.
Graficul 1.3.5. Frecvenţa prezenţei categoriilor de protagonişti în materialele tematice

1.3.6. Poziţia autorului în materiale: Cu excepţia unui singur caz, subiectele au fost realizate cu respectarea principiului imparţialităţii. Subiectul cu probleme a fost difuzat pe 19 iulie şi a vizat deschiderea în localitatea Zâmbreni a unei cantine sociale cu suportul fundaţiei Edelweis. Este vorba despre un material publicitar mascat.
1.3.7. Calitatea limbajului: Materialele monitorizate au fost scrise într-un limbaj acceptabil.

1.3.8. Implicarea jurnaliştilor în realizarea materialelor: În majoritatea cazurilor, autorii subiectelor au avut o implicare pasivă în scrierea materialelor. Doar în 9 la sută dintre cazuri gradul de implicare a jurnaliştilor a fost unul ridicat.
Graficul  1.3.8. Gradul de implicare a jurnaliştilor în realizarea materialelor tematice 

1.3.9. Etica jurnalistică: În 3 cazuri din 35, Tv Prime nu a respectat principiile eticii jurnalistice în materialele difuzate. Este vorba de două subiecte dezechilibrate informaţional şi de un subiect cu conotaţie părtinitoare.

 1.4. Tv NIT

1.4.1. Frecvenţa abordării celor 6 teme în principala ediţie informativă. În luna iulie, NIT a reflectat cele 6 teme de 62 de ori. Telespectatorii au putut afla informaţii despre creşterea deficitului bugetar; bănuielile referitor la implicarea unui ofiţer de la Centrului Anticorupţie în organizarea unei grupări de trafic de persoane; întâlnirea liderului PCRM cu reprezentantul OSCE, în cadrul căreia a fost discutată şi perspectiva soluţionării diferendului transnistrean etc. Cel mai des NIT a abordat temele „situaţia economică”, „relaţii externe” şi „corupţia”, iar cel mai rar – „calitatea vieţii”.
Graficul 1.4.1. Frecvenţa abordării celor 6 teme de către Tv NIT

1.4.2. Genul materialelor: Cu excepţia unui subiect (4 iulie) cu caracter analitic, NIT a reflectat cele 6 teme prin intermediul genurilor jurnalistice informative.
1.4.3. Surse de informaţie şi protagonişti: În luna iulie, NIT a apelat la 84 surse de informaţie (1,4 surse în medie per subiect) şi la 111 protagonişti (1,8 protagonişti per subiect).
Graficul 1.4.3. Numărul surselor de informaţie şi al protagoniştilor 

1.4.4. Echilibrul surselor de informaţie: Din cele 62 de subiecte monitorizate, 28 au avut un caracter conflictual. În 15 subiecte conflictuale sursele de informaţie utilizate au fost dezechilibrate, în 11 subiecte – parţial echilibrate,  şi doar în 2 – echilibrate. Iată un exemplu de material parţial echilibrat: pe 5 iulie televiziunea comunica despre acuzaţiile deputaţilor PCRM aduse guvernării pentru gestionarea proastă a finanţelor publice şi pentru atragerea nechibzuită a creditelor străine. Deşi în subiect este prezentă şi replica unui deputat PLDM, aceasta durează doar câteva secunde. În cele mai multe subiecte cu caracter conflictual a lipsit opinia uneia dintre părţile implicate, de aceea subiecte respective au fost considerate dezechilibrate informaţional. De exemplu, pe 26 iulie a fost difuzat un subiect în care este prezentată doar opinia experţilor din Rusia cu referire la o analiză a tarifelor la gaze achitate de consumatorii din Moldova şi din ţările europene, deşi se impuneau şi alte opinii la temă din partea specialiştilor sau autorităţilor moldoveneşti.
Graficul 1.4.4. Echilibrul informaţional în materialele  tematice

1.4.5. Categorii de protagonişti în materiale: Autorii subiectelor s-au referit la funcţionari de stat aproape de două ori mai des decât la experţi şi cetăţeni luaţi împreună. Din acest motiv informaţiile sunt considerate mai puţin credibile pentru telespectatori.
Graficul 1.4.5. Frecvenţa prezenţei categoriilor de protagonişti în materialele tematice 

1.4.6. Poziţia autorului în materiale: Peste 50 la sută din subiecte au fost realizate cu încălcarea principiului imparţialităţii. De exemplu, într-un subiect din 6 iulie, se afirmă că creşterea tarifului la gaze este consecinţa guvernării AIE, aceasta fiind acuzată de încurajarea unui mecanism ineficient de formare a preţurilor. Autorul subiectului, în mod vădit, ia partea acuzaţiilor. În alt subiect, din 13 iulie, telespectatorilor li se spune că preşedinta Lituaniei a criticat actuala guvernare a Moldovei pentru abordarea problemelor ce ţin de integrarea europeană. Autorul subiectului a prezentat doar declaraţia preşedintei Lituaniei, ruptă din context. Autorul unui alt subiect difuzat pe 25 iulie, evidenţiază doar măsurile nepopulare din Memorandumul cu FMI. Cu siguranţă, scopul celor 27 de subiecte părtinitoare nu a fost informarea veridică şi complexă a publicului cu referire la o temă sau alta, ci, mai degrabă,  promovarea unor puncte de vedere selectate tendenţios şi manipularea publicului.

Graficul 1.4.6. Poziţia autorului în materialele tematice

1.4.7. Calitatea limbajului: Materialele la temele monitorizate, în fond, au fost scrise într-un limbaj acceptabil.

1.4.8. Implicarea jurnaliştilor în realizarea materialelor: Jurnaliştii s-au implicat activ în realizare a unuia din cinci subiecte.
Graficul  1.4.8. Gradul de implicare a jurnaliştilor în realizarea materialelor tematice 

1.4.9. Etica jurnalistică: În două treimi din cazuri, NIT nu a respectat etica jurnalistică. Astfel, 15 subiecte cu caracter conflictual au fost dezechilibrate informaţional, iar  în 27 din ele autorii materialelor au adoptat o poziţie părtinitoare.
Graficul  1.4.9. Respectarea eticii jurnalistice în realizarea  materialelor

 1.5. Tv PMR

1.5.1. Frecvenţa abordării celor 6 teme în principala ediţie informativă. În luna iulie, Tv PMR a reflectat 4 din cele 6 teme supuse monitorizării de 39 de ori. Subiectele au vizat: totalurile dezvoltării economice a regiunii în primul trimestru al anului; intenţiile comitetului pentru politică economică a Sovietului Suprem de a suplimenta bugetul fondului de asigurări sociale obligatorii; întâlnirea liderului de la Tiraspol cu ministrul ucrainean de externe; relansarea proiectului umanitar al Rusiei; vizita în regiune a ambasadorului Belgiei în România; aniversarea a 19-a de la introducerea contingentului de pacificatori în zona de conflict etc. Tv PMR a abordat tema „diferendul transnistrean” de două ori mai des decât celelalte trei teme (situaţia economică, relaţiile externe şi şomajul) luate împreună. În perioada de referinţă, jurnaliştii de la Tv PMR au neglijat temele corupţia şi calitatea vieţii.
Graficul 1.5.1. Frecvenţa abordării celor 6 teme de către Tv PMR

1.5.2. Genul materialelor: Tv PMR a reflectat cele 4 teme prin intermediul genurilor jurnalistice informative.
1.5.3. Surse de informaţie şi protagonişti: Tv PMR a apelat la  47 de surse de informaţie  (1,2 surse în medie per subiect) şi la 80 de protagonişti (2,0 protagonişti per subiect).
Graficul 1.5.3. Numărul surselor de informaţie şi al protagoniştilor în materialele tematice

1.5.4. Echilibrul surselor de informaţie: 15 din 39 de subiecte difuzate de către Tv PMR au solicitat un echilibru informaţional corespunzător. În acest sens, 4 subiecte au fost calificate drept echilibrate, 2 – parţial echilibrate şi 9 – dezechilibrate. De exemplu, pe 4 iulie a fost difuzat un subiect despre întâlnirea liderului de la Tiraspol cu preşedintele misiunii OSCE în Moldova, în cadrul căreia a fost discutată problema soluţionării diferendului transnistrean. Subiectul conţinea opinia liderului tiraspolean şi a şefului misiunii OSCE. Poziţia Chişinăului a lipsit. Din acest motiv materialul a fost calificat drept parţial echilibrat. Un alt subiect (14 iulie) a avut drept temă şedinţa de rând a Comisiei unificate de control desfăşurată la Tighina. Autorul aminteşte în subiect doar opinia copreşedintelui Comisiei din partea Tiraspolului. Materialul a fost considerat dezechilibrat informaţional.
Graficul 1.5.4. Echilibrul informaţional în materialele tematice

1.5.5. Categorii de protagonişti în materiale: De cele mai multe ori autorii subiectelor au utilizat informaţia oficială. Astfel, funcţionarii de stat  au fost prezenţi, în calitate de surse, mai mult decât „experţii” şi „cetăţenii” luaţi împreună.
Graficul 1.5.5. Frecvenţa prezenţei categoriilor de protagonişti în materialele tematice

1.5.6. Poziţia autorului în materiale: 6 din 39 de subiecte au fost realizate cu încălcarea principiului imparţialităţii. Astfel, într-un subiect de la conferinţa de presă a Uniunii apărătorilor Transnistriei (12 iulie) autorul utilizează evenimentul pentru a accentua că toţi participanţii la conferinţă şi-au declarat sprijinul pentru actualul lider de la Tiraspol în alegerile viitoare. În alt subiect, (29 iulie) autorul a informat despre rezoluţia Adunării Parlamentare a OSCE, care cerea retragerea trupelor şi muniţiilor ruseşti din Transnistria. Apoi, a dezvoltat tema utilizând cadre video de arhivă, opinii ale media-experţilor – toate urmărind un singur scop: să menţină în conştiinţa telespectatorilor imaginea duşmanului. Pentru un efect ideologic mai mare autorul nu s-a zgârcit la epitete şi la etichetări, amestecând, de-a valma, într-un subiect de actualitate faptele şi opiniile.
Graficul 1.5.6. Poziţia autorului în materialele tematice

1.5.7. Calitatea limbajului: În linii mari, materialele la temele monitorizate difuzate de Tv PMR au fost scrise într-un limbaj acceptabil.

1.5.8. Implicarea jurnaliştilor în realizarea materialelor: În realizarea subiectelor jurnaliştii de la Tv PMR au avut o implicare pasivă. Acest lucru în nici un fel nu a servit informării multilaterale, complexe şi veridice a publicului în probleme de interes social. În plus, subiectele nu au vizat realităţile din partea dreaptă a Nistrului.

1.5.9. Etica jurnalistică: În 15 cazuri din 39, Tv PMR nu a respectat principiile eticii jurnalistice. În 9 cazuri subiectele au fost dezechilibrate informaţional, iar în alte 6 autorii materialelor au încălcat principiul imparţialităţii.
Graficul  1.5.9. Respectarea eticii jurnalistice în realizarea  materialelor

1.6. TSV

1.6.1. Frecvenţa abordării celor 6 teme în principala ediţie informativă. În luna iulie, TSV a reflectat 3 din cele 6 teme monitorizate de 17 ori. Subiectele au vizat poziţia „ministrului de externe” referitor la ultimele evenimente legate de relaţiile moldo-transnistrene; vizita în regiune a unei delegaţii din partea consiliului permanent al OSCE; preconizata întâlnire neformală a premierului republicii cu liderul de la Tiraspol la un meci de fotbal; concepţia politicii bugetar-fiscale pentru anul 2012; modul de distribuire a ajutorului financiar oferit de Rusia etc. TSV a abordat tema „diferendul transnistrean” de trei ori mai des decât celelalte două („situaţia economică” şi „şomajul”) luate împreună. În perioada de referinţă, jurnaliştii de la TSV au neglijat temele „corupţia”, „relaţiile externe” şi „calitatea vieţii”.
Graficul 1.6.1. Frecvenţa abordării celor 6 teme de către TSV

1.6.2. Genul materialelor: TSV a reflectat cele 3 teme prin intermediul genurilor jurnalistice informative, inclusiv un interviu realizat la o conferinţă de presă (5 iulie).
1.6.3. Surse de informaţie şi protagonişti: În luna iulie, TSV a apelat la 15 surse de informaţie, sau mai puţin decât una în medie per subiect. De menţionat că în mai multe rânduri sursele de informaţie, în temeiul cărora autorii au realizat subiecte tematice, nu au putut fi identificate. Jurnaliştii au apelat la 17 protagonişti (un protagonist per subiect).
Graficul 1.6.3. Numărul surselor de informaţie şi al protagoniştilor în materialele tematice

1.6.4. Echilibrul surselor de informaţie: 8 din cele 17 subiecte difuzate de către TSV au solicitat, din perspectiva normelor profesionale, un echilibru informaţional corespunzător. În acest sens, un subiect a fost calificat drept echilibrat, 3 subiecte – parţial echilibrate şi 4 – dezechilibrate. De exemplu, pe 1 iulie a fost difuzat un subiect despre perspectivele soluţionării diferendului transnistrean, în care autorul a prezentat poziţia „ministerului de externe al RMN”, iar despre poziţia Chişinăului doar a amintit că este diametral opusă. Subiectul a fost considerat drept parţial echilibrat. Un subiect difuzat pe 7 iulie viza o şedinţă a Comisiei unificate de control, în care autorul s-a limitat în a prezenta doar opinia copreşedintelui comisiei din partea Transnistriei. Subiectul a fost calificat drept dezechilibrat. Într-un alt material dezechilibrat (11 iulie) autorul a prezentat doar opinia unui prezentator de televiziune din Rusia asupra relaţiilor dintre Tiraspol şi Chişinău, expusă la o conferinţă de presă.
Graficul 1.6.4. Echilibrul informaţional în materialele tematice

1.6.5. Categorii de protagonişti în materiale: În materialele TSV lipsesc cetăţeni  şi politicieni în calitate de protagonişti. De cele mai multe ori – în 3/4 din cazuri, autorii subiectelor au apelat la funcţionarii de stat.
Graficul 1.6.5. Frecvenţa prezenţei categoriilor de protagonişti în materialele tematice

1.6.6. Poziţia autorului în materiale: Subiectele au fost realizate cu respectarea, în linii mari, a principiului imparţialităţii.
1.6.7. Calitatea limbajului: Materialele au fost scrise într-un limbaj acceptabil.

1.6.8. Implicarea jurnaliştilor în realizarea materialelor: În realizarea subiectelor jurnaliştii de la TSV au avut o implicare pasivă.
1.6.9. Etica jurnalistică: În 4 cazuri din 17, TSV nu a respectat  principiile eticii jurnalistice, fiind vorba de subiecte în care nu a fost asigurat un echilibru informaţional necesar.
Graficul  1.6.9. Respectarea eticii jurnalistice în realizarea  materialelor

II. Mass-media audiovizuală. Posturi de radio. Analiză separată

2.1. Radio Moldova

2.1.1. Frecvenţa abordării celor 6 teme în principala ediţie informativă. În luna iulie, Radio Moldova a reflectat cele 6 teme monitorizate de 71 de ori. Subiectele tematice au vizat preconizata sporire a salariilor pentru medicii din mediul rural; protecţia socială a şomerilor; combaterea salarizării „la negru”; discutarea în cadrul Consiliului Suprem de Securitate a problemei diferendului transnistrean; probleme ce ţin de restabilirea circulaţiei trenurilor marfare pe segmentul transnistrean şi reconectarea telefoniei fixe între cele doua maluri ale Nistrului; lansarea unui proiect de servicii financiare în mediul rural; un proiect de asistenţă pentru femeile victime ale violenţei domestice etc. Cel mai des a fost abordată tema „relaţii externe” – de 23 de ori, iar cel mai rar – tema „corupţia” – de 3 ori.
Graficul 2.1.1. Frecvenţa abordării celor 6 teme de către Radio Moldova

2.1.2. Genul materialelor: Radio Moldova a reflectat cele 6 teme în exclusivitate prin intermediul genurilor jurnalistice informative.
2.1.3. Surse de informaţie şi protagonişti: În luna iulie, Radio Moldova a abordat 112 surse de informaţie pentru a realiza 71 de ştiri şi subiecte. Astfel, la un subiect au revenit, în medie,  aproximativ câte 1,6 surse. În perioada de referinţă, Radio Moldova a difuzat şi 5 subiecte cu caracter conflictual. Acestea au fost realizate în temeiul a două şi mai multe surse de informaţie independente una de alta, asigurându-se, totodată, şi un echilibru informaţional corespunzător. În câteva rânduri, sursele de informaţie la care au apelat autorii nu au putut fi identificate. De exemplu, pe 12 iulie într-un subiect se aminteşte că „la această oră se desfăşoară şedinţa Consiliului Suprem de Securitate” fără a fi indicată sursa informaţiei. Similar s-a procedat şi în cazul altui subiect, difuzat în ediţia din 14 iulie, despre lansarea unui proiect de servicii financiare în mediul rural co-finanţat de Guvernul Danemarcei. În realizarea subiectelor, Radio Moldova a apelat la 132 de protagonişti (2 protagonişti, în medie, per subiect).
Graficul 2.1.3. Numărul surselor de informaţie şi al protagoniştilor în materialele tematice

2.1.4. Categorii de protagonişti în materiale: Cel mai des autorii subiectelor s-au referit la funcţionari de stat – în 59 la sută din cazuri, şi la experţi – în 33 la sută. Cel mai rar au fost abordaţi politicienii extraparlamentari şi cetăţenii.
Graficul 2.1.4. Frecvenţa prezenţei categoriilor de protagonişti în materialele tematice 

2.1.5. Poziţia autorului în materiale: Toate subiectele au fost realizate cu respectarea principiului imparţialităţii.
2.1.6. Calitatea limbajului: Materialele au fost scrise într-un limbaj acceptabil.

2.1.7. Implicarea jurnaliştilor în realizarea materialelor: În majoritatea cazurilor autorii subiectelor au avut o implicare pasivă în scrierea materialelor. Doar în trei rânduri jurnaliştii au muncit suplimentar pentru a conferi densitate informaţională  materialelor.
Graficul  2.1.7. Gradul de implicare a jurnaliştilor în realizarea materialelor tematice

2.1.8. Etica jurnalistică: Radio Moldova a respectat principiile eticii jurnalistice în materialele difuzate la cele 6 teme.

2.2. Radio Găgăuzia

2.2.1. Frecvenţa abordării celor 6 teme în principala ediţie informativă. În luna iulie, Radio Găgăuzia a reflectat de 7 ori trei din cele 6 teme monitorizate. Subiectele tematice au vizat: alocaţii pentru victimele represiunilor staliniste; rata şomajului în rândul tinerilor; creşterea preţurilor la produse alimentare; inaugurarea unui Centru de sănătate în mediul rural etc. În 4 din 7 cazuri  a fost abordată tema „situaţia economică”, în două – „relaţiile externe” şi o singură dată – „şomajul”.  Corupţia, calitatea vieţii şi diferendul transnistrean nu au fost reflectate în luna iulie.
Graficul 2.2.1. Frecvenţa abordării celor 6 teme de către Radio Găgăuzia

2.2.2. Genul materialelor: Radio Găgăuzia a reflectat cele 3 teme în exclusivitate prin intermediul genurilor jurnalistice informative.
2.2.3. Surse de informaţie şi protagonişti: În luna iulie, Radio Găgăuzia a abordat 10 surse de informaţie pentru a realiza 7 subiecte. Astfel, per subiect au revenit, în medie, aproximativ câte 1,4 surse. În perioada de referinţă Radio Găgăuzia a difuzat un subiect cu caracter conflictual (11 iulie),  realizat în temeiul mai multor surse de informaţie, asigurându-se echilibrul informaţional corespunzător. În realizarea subiectelor, jurnaliştii au apelat la 21 de protagonişti (3 protagonişti, în medie, per subiect).
Graficul 2.2.3. Numărul surselor de informaţie şi al protagoniştilor în materialele tematice

2.2.4. Categorii de protagonişti în materiale: În materialele Radio Găgăuzia sunt prezente 3 din 4 categorii de protagonişti. Cel mai des autorii au apelat la funcţionari de stat – în 42 la sută din cazuri.
Graficul 2.2.4. Frecvenţa prezenţei categoriilor de protagonişti în materialele tematice
[image: image45.emf]6 (29%)

9 (42%)

0 (0%)

6 (29%)

functionari experti cetateni politicieni


2.2.5. Poziţia autorului în materiale: Toate subiectele au fost realizate cu respectarea principiului imparţialităţii.
2.2.6. Calitatea limbajului: Materialele au fost scrise într-un limbaj acceptabil.

2.2.7. Implicarea jurnaliştilor în realizarea materialelor: În majoritatea cazurilor autorii subiectelor au avut o implicare pasivă în scrierea materialelor. Un singur subiect a fost realizat cu efort suplimentar al autorului.
2.2.8. Etica jurnalistică: Radio Găgăuzia a respectat principiile eticii jurnalistice în materialele difuzate.
[image: image46.jpg]


 2.3. Prime FM

2.3.1. Frecvenţa abordării celor 6 teme în principala ediţie informativă. În luna iulie, Prime FM a reflectat de 13 ori 4 din cele 6 teme monitorizate. Subiectele s-au axat pe reţinerea unui avocat din Ungheni şi unuia – din Bălţi de către ofiţerii anticorupţie; executarea Bugetului de Stat în primele 6 luni ale anului; recolta de cereale  preconizată în anul curent; burse pentru viitori studenţi din familii socialmente vulnerabile etc. Prime FM a abordat cel mai des tema „relaţiile externe” – de 6 ori, dar a neglijat temele  „şomajul” şi „diferendul transnistrean”.
Graficul 2.3.1. Frecvenţa abordării celor 6 teme de către Prime FM

2.3.2. Genul materialelor: Prime FM a reflectat cele 4 teme prin intermediul genurilor jurnalistice informative.
2.3.3. Surse de informaţie şi protagonişti: Pentru realizarea celor 13 subiecte, Prime FM a abordat 13 surse de informaţie (una per subiect). Nici unul dintre materiale nu a avut caracter conflictual. În mai multe rânduri sursele de informaţie, în temeiul cărora autorii au realizat subiecte tematice, nu au putut fi identificate. Este vorba despre subiectele referitor la recolta aşteptată în anul acesta (18 iulie); noile tarife la gaze cu începere din trimestrul al treilea (21 iulie); ieftinirea paşapoartelor biometrice (28 iulie). Jurnaliştii s-au referit la 16 protagonişti (la un subiect a revenit, în medie, 1,2 protagonişti).
Graficul 2.3.3. Numărul surselor de informaţie şi al protagoniştilor în materialele tematice

2.3.4. Categorii de protagonişti în materiale: De cele mai multe ori autorii subiectelor au apelat la experţi şi la funcţionari de stat.
Graficul 2.3.4. Frecvenţa prezenţei categoriilor de protagonişti în materialele tematice

2.3.5. Poziţia autorului în materiale: Subiectele au fost realizate cu respectarea principiului imparţialităţii.
2.3.6. Calitatea limbajului: Materialele au fost scrise într-un limbaj acceptabil.

2.3.7. Implicarea jurnaliştilor în realizarea materialelor: Jurnaliştii de la Prime FM au avut o implicare pasivă în realizare subiectelor.
2.3.8. Etica jurnalistică: Prime FM a respectat etica jurnalistică în reflectarea celor 4 teme.

 2.4. Radio „Vocea Basarabiei”

2.4.1. Frecvenţa abordării celor 6 teme în principala ediţie informativă. În luna iulie,  „Vocea Basarabiei” a reflectat de 89 de ori 5 din cele 6 teme monitorizate Subiectele, între altele, au vizat onorarea angajamentelor faţă de Uniunea Europeană pentru a obţine un regim liberalizat al comerţului de mărfuri; înăsprirea pedepselor pentru evaziuni fiscale; campania mediatică „Interese la vedere”; vizita în Moldova a 19 delegaţii permanente pe lângă OSCE; întâlnirea ambasadorului UE în Moldova cu liderul de la Tiraspol; beneficiarii Programului Naţional de Abilitare Economică a tinerilor etc. „Vocea Basarabiei a abordat cele 5 teme cu o frecvenţă acceptabilă – între 15 („diferendul transnistrean”) şi 22 de ori („corupţia”).  Au lipsit subiectele ce vizează şomajul.
Graficul 2.4.1. Frecvenţa abordării celor 6 teme în luna iulie 2011 de către „Vocea Basarabiei”

2.4.2. Genul materialelor:  În 79 de cazuri „Vocea Basarabiei” a reflectat cele 5 teme prin intermediul genurilor jurnalistice informative, iar în 10 cazuri – prin intermediul genurilor analitice.
2.4.3. Surse de informaţie şi protagonişti: În luna iulie, în realizarea celor 89 de materiale, „Vocea Basarabiei” a abordat 140 de surse de informaţie (1,6 surse per material). Jurnaliştii s-au referit la 169 de protagonişti (câte 2 per material).
Graficul 2.4.3. Numărul surselor de informaţie şi al protagoniştilor în materialele tematice

2.4.4. Echilibrul surselor de informaţie: 14 din subiecte au solicitat un echilibru informaţional corespunzător. În acest sens, 11 subiecte au fost calificate drept echilibrate, 2 subiecte – parţial echilibrate şi 1 – dezechilibrat. De exemplu, pe 20 iulie a fost difuzat un subiect cu referire la declaraţiile liderului de la Tiraspol, în cadrul unei întrevederi cu ambasadorul UE în Moldova. În subiect este şi opinia ambasadorului, dar lipseşte poziţia Chişinăului, mai ales că acestuia i se aduc învinuiri. Subiectul a fost considerat drept parţial echilibrat. Un subiect difuzat pe 21 iulie a fost calificat drept dezechilibrat. Subiectul prezintă studiul “Monitorizarea implementării hotărârilor Curţii de Conturi, cazul MAI”, efectuat de Transparancy International Moldova. Conform raportului, funcţionari ai MAI au admis încălcări în gestionarea mijloacelor financiare şi a patrimoniului public în perioada 2002-2009. În subiect lipseşte poziţia MAI.
Graficul 2.4.4. Echilibrul informaţional în materialele  tematice

2.4.5. Categorii de protagonişti în materiale: În materialele „Vocii Basarabiei” se regăsesc, cu frecvenţă diferită, protagonişti din toate cele 4 categorii monitorizate. În peste jumătate din cazuri jurnaliştii au apelat la funcţionarii de stat. O cotă semnificativă a revenit experţilor, iar cetăţenii au avut o prezenţă redusă.
Graficul 2.4.5. Frecvenţa prezenţei categoriilor de protagonişti în materialele tematice

2.4.6. Poziţia autorului în materiale: Subiectele au fost realizate cu respectarea principiului imparţialităţii.
2.4.7. Calitatea limbajului: Materialele au fost scrise într-un limbaj acceptabil.

2.4.8. Implicarea jurnaliştilor în realizarea materialelor: În realizarea subiectelor jurnaliştii de la „Vocea Basarabiei” au avut o implicare pasivă. Doar în 6 la sută din cazuri gradul de implicare a fost unul adecvat.

Graficul  2.4.8. Gradul de implicare a jurnaliştilor în realizarea materialelor tematice

2.4.9. Etica jurnalistică: „Vocea Basarabiei” a respectat principiile eticii jurnalistice în reflectarea celor 5 teme.
III. Mass-media audiovizuală. Analiză  generală.

3.1. Posturi de televiziune

3.1.1. Frecvenţa abordării temelor: În luna iulie, cele 6 televiziuni monitorizate au difuzat 229 de materiale tematice. Cele mai multe au fost realizate de Moldova 1 şi de NIT, iar cele mai puţine de Tv Găgăuzia şi TSV.  De precizat că Tv Găgăuzia şi TSV au avut ediţii doar în intervalul 1-15 iulie.

Graficul 3.1.1. Frecvenţa abordării temelor

3.1.2. Frecvenţa abordării fiecărei teme de către fiecare staţie: Din 6 televiziuni doar trei – Moldova 1, Tv Prime şi NIT au difuzat cu frecvenţă diferită, materiale la toate cele 6 teme monitorizate. Tv Găgăuzia şi TSV au abordat doar câte 3 din cele 6 teme, iar Tv PMR – patru. Televiziunile din stânga Nistrului au scris cel mai des despre diferendului transnistrean; La NIT, Tv Prime şi Tv Găgăuzia au prevalat numeric subiectele despre situaţia economică; iar la Tv Moldova 1 – materialele la tema “relaţii externe”. TSV, Tv PMR şi Tv Găgăuzia au ignorat completamente temele “corupţia” şi “calitatea vieţii”. La nici una dintre televiziuni nu a fost atestat un anumit echilibru numeric între subiectele tematice monitorizate.
Graficul 3.1.2. Frecvenţa abordării fiecărei teme de către fiecare staţie

3.1.3. Surse de informaţie şi protagonişti: Cele mai multe surse de informaţie şi cei mai mulţi protagonişti în realizarea tuturor subiectelor tematice monitorizate a abordat Moldova 1. La celălalt pol, în acest context, se situează TSV.

Graficul 3.1.3. Surse de informaţie şi protagonişti

Nici una dintre televiziunile monitorizate nu a realizat fiecare subiect tematic în temeiul a două şi mai multor surse de informaţie. Cel mai aproape de acest obiectiv a fost Tv Prime, iar cel mai departe – TSV. Faptul denotă, în general, o consistenţă informaţională deficitară a materialelor la temele abordate.

Graficul 3.1.3.1.  Surse de informaţie în medie per subiect

În perioada de referinţă, Tv Găgăuzia şi Tv Prime au avut cei mai mulţi protagonişti în medie per subiect, iar TSV şi NIT – cei mai puţini.
Graficul 3.1.3.2. Protagonişti în medie per subiect

3.1.4. Categorii de protagonişti: Două televiziuni din cele 6 au apelat în subiectele tematice, în măsură diferită, la toate categoriile de protagonişti monitorizate. Cu excepţia Tv Găgăuzia, celelalte posturi au acordat prioritate vădită funcţionarilor de stat. Tv Găgăuzia, NIT şi Tv PMR au ignorat categoria de protagonişti „politicieni”, iar TSV şi categoria „cetăţeni”.
Graficul 3.1.4. Categorii de protagonişti

3.1.5. Subiecte cu caracter conflictual: Toate televiziunile monitorizate au difuzat şi subiecte tematice cu caracter conflictual. Cele mai multe subiecte au fost la NIT – 28, iar cele mai puţine la Tv Găgăuzia – 2.
Graficul 3.1.5. Subiecte cu caracter conflictual

3.1.6. Echilibrul informaţional în subiectele cu caracter conflictual: O singură televiziune din cele 6 monitorizate – Moldova 1 – a realizat toate materialele tematice conflictuale în temeiul mai multor surse de informaţie echilibrate. La trei televiziuni – NIT, Tv PMR şi TSV - cea mai mare parte a subiectelor conflictuale au fost calificate drept dezechilibrate. Televiziunile, cu excepţia Tv Moldova 1, au difuzat şi materiale parţial echilibrate.
Graficul 3.1.6. Echilibrul informaţional în subiectele cu caracter conflictual

3.1.7. Poziţia autorului în materialele tematice: În cazul a trei televiziuni din 6 autorii de subiecte au adoptat poziţii părtinitoare faţă de ceea ce au comunicat: la NIT – în 27 de rânduri; la Tv PMR – în 6 rânduri şi la Tv Prime – o dată.  Faptul denotă grave probleme profesionale, mai ales, la NIT şi la Tv PMR.

Graficul 3.1.7. Poziţia autorului în materialele tematice

3.1.8. Implicarea jurnaliştilor în realizarea subiectelor: În majoritatea cazurilor la toate televiziunile monitorizate a fost atestat un grad scăzut de implicare a reporterilor la realizarea materialelor tematice. Cel mai des s-au implicat activ jurnaliştii de la NIT – în 13 rânduri, iar cel mai rar – jurnaliştii de la Tv Găgăuzia – o dată.

Graficul 3.1.8. Implicarea jurnaliştilor în realizarea subiectelor

3.1.9. Respectarea eticii jurnalistice: Subiectele conflictuale dezechilibrate informaţional şi cele părtinitoare constituie erori profesionale grave. Asemenea erori au fost atestate la NIT, Tv PMR, TSV şi Tv Prime. Cel mai des – la NIT, în 42 de cazuri, de două ori mai mult decât la celelalte 3 televiziuni luate împreună.

Graficul 3.1.9. Respectarea eticii jurnalistice

IV. Mass-media audiovizuală. Analiză  generală.

4.1. Posturi de radio

4.1.1. Frecvenţa abordării temelor: În luna iulie, cele 4 posturi de radio monitorizate au difuzat 180 de materiale tematice. Cele mai multe au fost realizate de “Vocea Basarabiei” şi de Radio Moldova, iar cele mai puţine de Radio Găgăuzia şi de Prime FM. De precizat că Radio Găgăuzia a avut ediţii doar în intervalul 1-15 iulie.

 Graficul 4.1.1. Frecvenţa abordării temelor

4.1.2. Frecvenţa abordării fiecărei teme de către fiecare staţie: Doar Radio Moldova, cu frecvenţă diferită, a reflectat toate cele 6 teme monitorizate. “Vocea Basarabiei” a abordat 5 teme; Prime FM – 4 teme şi Radio Găgăuzia – 3 teme. Radio Moldova şi Prime FM au acordat întâietate relaţiilor externe; Radio Găgăuzia – situaţiei economice, iar “Vocea Basarabiei” – corupţiei. Radio Găgăuzia a ignorat temele “corupţia”, “calitatea vieţii” şi “diferendul transnistrean”. Prime FM a ignorat “şomajul” şi “diferendul transnistrean”, iar “Vocea Basarabiei” – “şomajul”. Spre deosebire de celelalte posturi, la “Vocea Basarabiei” există un anumit echilibru numeric între subiectele difuzate.
Graficul 4.1.2. Frecvenţa abordării fiecărei teme de către fiecare staţie

4.1.3. Surse de informaţie şi protagonişti: Cele mai multe surse de informaţie şi cei mai mulţi protagonişti au abordat „Vocea Basarabiei” şi Radio Moldova. La acest capitol posturile nominalizate le depăşesc net pe celelalte două.
Graficul 4.1.3. Surse de informaţie şi protagonişti

Nici unul dintre posturile de radio nu a realizat fiecare subiect tematic în temeiul a două şi mai multor surse de informaţie. Acest indice la Radio Moldova şi la „Vocea Basarabiei” constituie câte 1,6 surse în medie per subiect, iar la Prime FM – 1,0.
Graficul 4.1.3.1.  Surse de informaţie în medie per subiect

În perioada de referinţă, Radio Găgăuzia a depăşit cu mult celelalte posturi la numărul de  protagonişti în medie per subiect – 3,0. În comparaţie, acest indice la Prime FM a fost de 1,2.
Graficul 4.1.3.2. Protagonişti în medie per subiect

4.1.4. Categorii de protagonişti: Două posturi – Radio Moldova şi „Vocea Basarabiei” – au apelat, în măsură diferită, la toate categoriile de protagonişti, iar celelalte două – au neglijat categoria „politicieni”. „Vocea Basarabiei”, Radio Găgăuzia şi Radio Moldova au pus miza, în primul rând, pe funcţionari şi apoi pe experţi, iar Prime FM - viceversa. „Vocea Basarabiei” a apelat cel mai rar la cetăţenii, iar Radio Moldova – la politicieni extraparlamentari.
Graficul 4.1.4. Categorii de protagonişti

4.1.5. Subiecte cu caracter conflictual: Cele mai multe subiecte tematice cu caracter conflictual au difuzat „Vocea Basarabiei” şi Radio Moldova, iar cele mai puţine – Prime FM şi Radio Găgăuzia.
Graficul 4.1.5. Subiecte cu caracter conflictual

4.1.6. Echilibrul informaţional în subiectele cu caracter conflictual: Din 14 subiecte conflictuale doar „Vocea Basarabiei” a avut unul dezechilibrat, iar altele două – parţial echilibrate.
Graficul 4.1.6. Echilibrul informaţional în subiectele cu caracter conflictual

4.1.7. Poziţia autorului în materialele tematice: Toate posturile de radio au difuzat subiecte cu respectarea principiului imparţialităţii.
4.1.8. Implicarea jurnaliştilor în realizarea subiectelor: În toate materialele realizate de Prime FM implicarea reporterilor a fost una pasivă, iar la celelalte posturi în majoritatea cazurilor. Cele mai multe subiecte cu implicarea activă a jurnaliştilor au fost atestate la „Vocea Basarabiei” – 5.
Graficul 4.1.8. Implicarea jurnaliştilor în realizarea subiectelor

4.1.9. Respectarea eticii jurnalistice: În linii mari, posturile de radio au respectat etica jurnalistică la realizarea subiectelor la temele monitorizate.
Concluzii generale finale:

· În perioada de referinţă, 50 la sută din instituţiile audiovizuale monitorizate au reflectat toate cele 6 teme de interes public, iar restul au ignorat anumite teme în mod nejustificat;
· În majoritatea covârşitoare a cazurilor, instituţiile audiovizuale au reflectat evenimentele prin intermediul genurilor jurnalistice informative, fapt ce nu a putut asigura şi o abordare complexa a problemelor;
· Subiectele cu caracter conflictual au fost puţine la număr, fapt nejustificat dacă luăm în calcul că însăşi temele sunt „conflictuale”. Totodată, acestora nu li s-a asigurat un echilibru informaţional corespunzător.  Cu referire la acest din urmă aspect, o situaţie mai bună se atestă la Moldova 1 şi Radio Moldova;
· Doar patru din zece instituţii audiovizuale s-au referit în subiectele tematice la toate categoriile de protagonişti. De cele mai dese ori, autorii materialelor s-au referit la funcţionari în calitate de protagonişti, în detrimentul altor categorii la fel de importante;
· Tv PMR şi NIT au fost singurele instituţii audiovizuale dintre cele monitorizate care, în mod vădit şi repetat, au ignorat principiul imparţialităţii în scrierea ştirilor şi au făcut în mai multe rânduri dovada recidivării jurnalismului de propagandă;
· Majoritatea mass-media vizată a realizat materialele folosind un limbaj acceptabil din punct de vedere profesional;
· Instituţiile audiovizuale monitorizate au respectat prezumţia nevinovăţiei şi drepturile suspectaţilor; drepturile copiilor şi ale minorilor; au evitat difuzarea imaginilor şocante;
· În linii mari, jurnaliştii de la instituţiile audiovizuale monitorizate au demonstrat o implicare insuficientă în realizarea subiectelor tematice.
Analiză comparativă: 

Comparativ cu datele primului raport de monitorizare (iunie 2010), în care au fost reflectate toate cele şase teme de interes public, la majoritatea instituţiilor audiovizuale (iulie 2011) au intervenit anumite schimbări din punct de vedere al respectării principiilor etice şi profesionale. Astfel, pe parcursul unui an,  Moldova 1, Tv Găgăuzia, Radio Moldova, Radio Găgăuzia, Prime FM şi „Vocea Basarabiei” au înregistrat progrese în respectarea normelor profesionale şi, în primul rând, a principiului imparţialităţii. În acest sens, a scăzut vizibil numărul ştirilor în care este atestată poziţia părtinitoare a autorului. Alte două posturi, însă, - NIT şi Tv PMR - au în continuare restanţe mari la acest capitol. La fel, la cele două televiziuni rămâne alarmantă situaţia şi în ceea ce priveşte asigurarea echilibrului surselor în materialele conflictuale. Progrese vizibile, la acest capitol, sunt atestate la Moldova 1, Radio Moldova, Prime FM şi Radio Găgăuzia, care, în luna iulie curent, au asigurat un echilibru informaţional corespunzător în toate subiectele relevante. Ca aspect pozitiv remarcăm că majoritatea posturilor şi-au îmbunătăţit limbajul folosit la scrierea materialelor.
Un alt fapt demn de remarcat vizează diminuarea  la Tv RMN, Radio Moldova şi Prime FM a prezenţei masive în materiale a “funcţionarilor” în calitate de protagonişti. Descreşterea a avut loc în favoarea categoriilor de protagonişti „experţi” şi „cetăţeni”, fapt ce contribuie la sporirea credibilităţii informaţiei oferite publicului.
Totodată, unele instituţii audiovizuale au înregistrat regrese la unele compartimente, la care au avut  rezultate modeste şi acum un an. Astfel,  în iunie 2010, TSV s-a referit la „funcţionari” în 63 la sută din materialele relevante, iar în iulie 2011 – în 76 la sută din cazuri. La majoritatea posturilor monitorizate s-a redus vădit  numărul materialelor analitice. De asemenea, la unele instituţii audiovizuale (Moldova 1, TSV, Radio Moldova, Prime FM) a crescut numărul materialelor în care nu este specificată sursa de informaţie.
Recomandări generale finale:

· Responsabilii de ştiri şi actualităţi de la instituţiile audiovizuale monitorizate au nevoie de instruire suplimentară în materie de planificare curentă şi de perspectivă a tematicii ediţiilor informative, în vederea depăşirii handicapului de a urma, cu preponderenţă, agenda autorităţilor în detrimentul preocupărilor reale ale cetăţenilor;
· Este necesar ca instituţiile audiovizuale şi, în primul rând, televiziunile, să sporească numărul subiectelor informative tematice cu elemente analitice;
· Reporterii au nevoie de cunoştinţe teoretice şi de abilităţi practice suplimentare în materie de scriere a subiectelor în temeiul mai multor surse de informaţie; de echilibrare a surselor de informaţie utilizate; de diversificare a protagoniştilor subiectelor tematice; de implicare personală sporită în realizarea subiectelor tematice;
· Sunt necesare acţiuni energice de contracarare a practicilor mediatice audiovizuale care urmăresc un efect ideologic din următoarele motive: a) posturile de radio şi de televiziune utilizează frecvenţe terestre (patrimoniu public) şi nu le pot utiliza în favoarea vreunei forţe politice; b) promovarea ideologiilor de partid contravine principiilor etice şi profesionale şi poate avea efecte nocive asupra societăţii; c) misiunea jurnalismului este de a informa, nu de a manipula opinia publică; d) suntem în secolul al 21-lea şi, chiar dacă mai este presă scrisă de partid nu ar trebui să existe radio şi televiziuni de partid.

III. Presa scrisă. Analiză separată

1.1. Ziarul „Nezavisimaia Moldova”

1.1.1. Frecvenţa abordării celor şase teme. În luna iulie 2011, ziarul Nezavisimaia Moldova a publicat 54 de materiale care au vizat, direct sau indirect, una sau mai multe din cele şase teme de interes public, monitorizate în cadrul acestui proiect. Temele abordate mai frecvent au fost situaţia în regiunea transnistreană şi geneza diferendului transnistrean – de 15 ori, fenomenul corupţiei – de 14 ori şi situaţia economică a ţării – de 12 ori. Calitatea vieţii, şomajul şi relaţiile externe, inclusiv integrarea europeană, au fost teme mai puţin exploatate de jurnaliştii şi editorii de la Nezavisimaia Moldova. Notă: ziarul a apărut de 17 ori în luna iulie. Ziarul a publicat mai multe comentarii şi articole de opinie, semnate de autori din redacţie şi din afară, în care au fost aduse critici dure alianţei de guvernământ, ştirile selectate pentru publicare de asemenea fiind de cele mai multe ori dezavantajoase guvernanţilor. Tema reglementării conflictului transnistrean a fost prezentă în Nezavisimaia Moldova prin câteva informaţii care au relatat despre apropiatele alegeri prezidenţiale în regiune, reacţia autorităţilor regionale la recunoaşterea de către comunitatea internaţională a independenţei Sudanului de Sud, dar şi printr-o analiză tematică „Conflictul transnistrean şi perspectivele de soluţionare a acestuia – privire din Chişinău”, semnată de directorul Institutului de cercetări a Universităţii de Studii Europene Alexandru Burian şi publicată în câteva părţi, în mai multe ediţii consecutive ale ziarului.
Graficul 1.1.1. Frecvenţa abordării temelor, Nezavisimaia Moldova

1.1.2. Genul materialelor: Temele de interes public au fost reflectate de Nezavisimaia Moldova preponderent în ştiri şi alte specii ale genului jurnalistic informativ (3/4 din totalul textelor relevante). De asemenea, au fost publicate mai multe comentarii şi alte materiale cu elemente de analiză, specifice genului analitic. 
Graficul 1.1.2. Genurile jurnalistice în raport cu temele abordate, Nezavisimaia Moldova

1.1.3. Surse de informaţie şi protagonişti: În luna iulie, Nezavisimaia Moldova a apelat la 65 de surse de informaţie pentru a realiza 54 de materiale la teme de interes public. Astfel, unui subiect i-au revenit, în medie, aproximativ 1,2 surse, în timp ce normele deontologice recomandă citarea a cel puţin două surse independente una de alta pentru fiecare material jurnalistic. Autorii ştirilor şi ai altor informaţii de obicei se bazează pe o singură sursă sau citează mai multe surse care au aceeaşi poziţie/părere, ceea ce împiedică asigurarea pluralismului de opinii în general şi reprezintă o gravă încălcare deontologică dacă materialul are un caracter conflictual. În realizarea subiectelor, ziarul s-a referit la 68 de protagonişti, adică persoane citate sau despre care se relatează, media pentru fiecare material fiind de 1,26 protagonişti din diferite categorii.
Graficul 1.1.3. Numărul surselor de informaţie şi al protagoniştilor, Nezavisimaia Moldova

1.1.4. Categorii de protagonişti în materiale: În materialele din Nezavisimaia Moldova se regăsesc, cu frecvenţă diferită, protagonişti din toate categoriile monitorizate, cu excepţia politicienilor care nu au reprezentare parlamentară. Cel mai des, autorii subiectelor s-au referit la diferiţi experţi – 33 texte sau 48,5% din cazuri sau la funcţionari de stat, inclusiv deputaţi în Parlament – 31 texte (45,6%). În destul de puţine cazuri, patru la număr (5,9% din total), s-a făcut trimitere la cetăţeni, fiind reflectată şi opinia acestora în raport cu temele abordate.
Graficul 1.1.4. Frecvenţa prezenţei categoriilor de protagonişti în materialele tematice, Nezavisimaia Moldova

1.1.5. Echilibrul surselor de informaţie: În perioada de referinţă, ziarul a publicat mai multe articole care au abordat un subiect controversat sau au lansat acuzaţii la adresa unor persoane, în total fiind vorba de 22 texte cu caracter conflictual. Majoritatea absolută a acestora (21 texte sau 95,5% din total) au fost dezechilibrate, prezentând informaţia dintr-o singură perspectivă, ceea ce demonstrează intenţia autorilor/ziarului de a induce cititorului un anumit punct de vedere, încălcând dreptul publicului de a cunoaşte şi cealaltă „parte a medaliei”. Astfel, pe 1 iulie, Nezavisimaia Moldova informează despre acuzaţiile deputatului PD Adrian Candu în adresa fostului ministru al Sănătăţii Vladimir Hotineanu, precum că acesta ar „patrona” companiile care asigură piaţa moldovenească a medicamentelor cu insulină şi obţine profituri personale pe seama bolnavilor de diabet zaharat; în aceeaşi ediţie sunt publicate acuzaţiile aceluiaşi debutat în adresa „partidului lui Filat” care ar fi privatizat businessul medicamentelor în Moldova. În ambele cazuri, reacţia persoanelor vizate direct lipseşte. La fel, nu a fost asigurat dreptul la replică atunci când ziarul a informat despre acuzaţiile aduse rudelor liderului PL Mihai Ghimpu de către unii locuitori din comuna Coloniţa cum că ar acapara terenuri prin înşelăciune (6 iulie); nici Ministerului Afacerilor Interne privind acuzaţiile sindicatului poliţiştilor (5 iulie), nici deputatului PLDM Veaceslav Ioniţă atunci când a fost acuzat de falsificarea „legii cazinourilor” (20 iulie), nici poliţistului acuzat că a deschis focul asupra ofiţerilor CCCEC (27 iulie) etc. Majoritatea comentariilor redacţionale de asemenea nu corespund rigorilor deontologice privind prezentarea informaţiei într-o manieră onestă şi echilibrată.
Graficul 1.1.5. Echilibrul informaţional în materialele  tematice, Nezavisimaia Moldova

1.1.6. Poziţia autorului în materiale: Doar 33 din totalul de 54 materiale la teme de interes public (61,1%), inserate în iulie în Nezavisimaia Moldova, au fost mai mult sau mai puţin nepărtinitoare în raport cu evenimentul/sursa despre care relatează, iar atitudinea autorului nu a putut fi percepută clar de cititori. În restul de 21 materiale (38,9%), principiului imparţialităţii jurnalistice a fost încălcat, iar atitudinea personală a autorului faţă de subiect (pozitivă sau negativă) a putut fi văzută prin adjectivele utilizate în ştiri, nesepararea faptelor de opinie, modul de selectare a surselor etc.
Graficul 1.1.6. Poziţia autorului în materialele  tematice, Nezavisimaia Moldova

1.1.7. Calitatea limbajului: Majoritatea materialelor monitorizate (50 de texte sau 92,6% din total) au fost scrise într-un limbaj acceptabil. Au fost însă şi cazuri când editorii au permis publicarea unor expresii defectuoase, contrare limbii literare şi prevederilor deontologiei jurnalistice. Iată câteva exemple: „Уверенные в своей безнаказанности, дерьмократы с либералами продолжают процесс замены руководителей на своих прихлебателей. Ну и где болваны, кричащие, что Альянс - это закон? АЕИ - это воры и криминалы, а те, кто повелся на их посулы, - просто лохи” (1 iulie, din scrisorea unui cititor); „Точь-в-точь как в АЕИ-2. Правда, здесь ситуация иная. Здесь на людях глаза готовы друг другу выцарапать, а при личных встречах лобызаются, как паханы во время бандитских стрелок....” (7 iulie, comentariu de Tudor Soroceanu); „молдавские власти упорно и тупо молчат” (27 iulie, informaţie despre corupţie şi contrabandă).
Graficul 1.1.7. Limbajul materialelor tematice, Nezavisimaia Moldova

1.1.8. Implicarea jurnaliştilor în realizarea materialelor: În majoritatea cazurilor, autorii subiectelor au avut o implicare pasivă în scrierea materialelor (40 de materiale sau 74,1% din cazuri), adică nu au făcut altceva decât să transmită/redacteze declaraţiile/opiniile unor persoane sau conţinutul comunicatelor oficiale. În aproape 26 la sută din cazuri gradul de implicare a fost, totuşi, unul ridicat, iar reporterii nu s-au mulţumit cu informaţia obţinută pe cale oficială sau la unele evenimente publice şi s-au documentat suplimentar. În felul acesta, subiectul a fost reflectat de o manieră diversă.
Graficul  1.1.8. Gradul de implicare a jurnaliştilor în realizarea materialelor tematice, Nezavisimaia Moldova

1.1.9. Etica jurnalistică: Principiile generale ale eticii jurnalistice, inclusiv respectarea prezumţiei nevinovăţiei, separarea faptelor de opinii, asigurarea dreptului la replică, obiectivitatea şi corectitudinea în prezentarea faptelor şi surselor, au fost respectate de Nezavisimaia Moldova în 46,3% din materialele la temele de interes public (25 de cazuri). În restul materialelor (29 articole, 53,7% din total), cel puţin unul din principiile eticii jurnalistice a fost încălcat.
Graficul 1.1.9. Etica jurnalistică în materialele tematice, Nezavisimaia Moldova

1.2. Ziarul „Observatorul de Nord”

1.2.1. Frecvenţa abordării celor şase teme. În luna iulie, ziarul Observatorul de Nord a publicat în total 15 articole care au vizat patru din cele şase teme monitorizate: situaţia economică, inclusiv impactul crizei economice asupra R. Moldova, programe locale şi internaţionale de asistenţă economică etc.; calitatea vieţii (sărăcia/veniturile familiei, creşterea preţurilor, programe-strategii locale şi internaţionale de reducere a sărăciei); şomajul (situaţia privind angajarea în câmpul muncii, indemnizaţii de şomaj etc.) şi relaţiile externe, inclusiv procesul de integrare europeană. Notă: ziarul a apărut de patru ori în luna iulie. În principal, temele au fost reflectate în ştiri scurte şi s-au referit la: majorarea tarifelor la gazele ruseşti; strategiile guvernamentale de dezvoltare în diferite domenii; asistenţa străină pentru R. Moldova ş.a.
Graficul 1.2.1. Frecvenţa abordării temelor, Observatorul de Nord

1.2.2. Genul materialelor: Observatorul de Nord a reflectat cele patru teme exclusiv prin intermediul genurilor jurnalistice informative, adică în ştiri şi alte informaţii.
1.2.3. Surse de informaţie şi protagonişti: În documentarea şi realizarea celor 15 materiale, Observatorul de Nord a apelat la 17 surse de informaţie, adică, în medie, la 1,13 surse per subiect. Astfel, ziarul nu respectă normele deontologice care recomandă citarea a cel puţin două surse independente una de alta pentru fiecare material jurnalistic. În articolele tematice, autorii s-au referit la 18 protagonişti, unui material revenindu-i, în medie, 1,2 protagonişti.
Graficul 1.2.3. Numărul surselor de informaţie şi al protagoniştilor, Observatorul de Nord

1.2.4. Categorii de protagonişti în materiale: Funcţionarii de stat reprezintă categoria favorită a autorilor Observatorului de Nord, 72,2% din totalul de 18 protagonişti fiind anume funcţionari sau politicieni cu reprezentare parlamentară. Printre protagoniştii materialelor tematice, au mai apărut experţii (4 cazuri, 22,2%) şi un cetăţean (5,6% din total). Reprezentanţii partidelor extraparlamentare (politicieni) au lipsit.
Graficul 1.2.4. Frecvenţa prezenţei categoriilor de protagonişti în materialele tematice, Observatorul de Nord

1.2.5. Echilibrul surselor de informaţie: În iulie, Observatorul de Nord a publicat un singur material cu subiect controversat referitor la temele monitorizate. Subiectul a fost prezentat de o manieră echilibrată, prezentând opinii diferite pe aproximativ acelaşi spaţiu de ziar.
1.2.6. Poziţia autorului în materiale: Toate cele 15 articole monitorizate din Observatorul de Nord au respectat principiului imparţialităţii, iar poziţia autorului/redacţiei faţă de subiectul relatat în ştiri nu s-a întrezărit.
1.2.7. Calitatea limbajului: Toate materialele la temele monitorizate au fost scrise într-un limbaj acceptabil, conform normelor limbii literare şi prevederilor deontologice.

1.2.8. Implicarea jurnaliştilor în realizarea materialelor: În niciunul din materialele publicate în Observatorul de Nord autorii nu au depus eforturi de documentare suplimentară a temelor/subiectelor, manifestând o implicare pasivă în realizarea profesionistă a articolelor. Astfel, temele au fost elucidate superficial şi unilateral.
1.2.9. Etica jurnalistică: Principiile generale ale eticii jurnalistice au fost respectate de Observatorul de Nord în toate materialele care au vizat una sau mai multe din temele de interes public monitorizate.

  1.3. Ziarul „Timpul de dimineaţă”

1.3.1. Frecvenţa abordării celor şase teme. În luna iulie, Timpul de dimineaţă a reflectat toate cele şase teme supuse monitorizării în 71 de materiale jurnalistice. Temele abordate mai des au fost relaţiile externe, inclusiv integrarea europeană – de 18 ori, situaţia economică din ţară – de 16 ori, calitatea vieţii – de 13 ori, diferendul transnistrean – de 11 ori, corupţia – de 10 ori şi şomajul – de trei ori. Notă: ziarul a apărut de 21 de ori în luna iulie. Articolele au informat despre: politicile fiscale (impozitarea cu TVA); preţurile la gazele ruseşti; mersul construcţiilor în localitatea Cotul Morii, afectată de inundaţii anul trecut; controalele efectuate de CCCEC la unele brutării care au majorat preţurile la pâine; reconstrucţia drumurilor; programele de reducere a sărăciei finanţate din exterior etc. Timpul de dimineaţă editează suplimentul tematic „Integrarea pas cu pas”, în care sunt publicate articole la tema procesului de integrare a R. Moldova în UE, alte materiale despre UE şi ţările membre ale comunităţii europene.
Graficul 1.3.1. Frecvenţa abordării temelor, Timpul de dimineaţă

1.3.2. Genul materialelor: Genul jurnalistic cel mai des utilizat de Timpul de dimineaţă este cel informativ, 60 din cele 71 de articole la temele monitorizate fiind ştiri sau informaţii desfăşurate. Au mai fost publicate câteva comentarii şi analize, şapte la număr, dar şi patru interviuri, inclusiv cu Herman van Rompuy, preşedintele Consiliului European (15 iulie) şi cu Stefano de Leo, ambasadorul Italiei în R. Moldova (29 iulie).
Graficul 1.3.2. Genurile jurnalistice în raport cu temele abordate, Timpul de dimineaţă

1.3.3. Surse de informaţie şi protagonişti: Pentru cele 71 de materiale, Timpul de dimineaţă a apelat la 111 surse de informaţie, înregistrând, în medie, câte 1,56 surse per subiect. Este cel mai bun indicator dintre ziarele monitorizate, însă nici acest rezultat nu este suficient şi nu respectă principiul deontologic al „celor două surse” pentru un material. Ziarul a avut 143 de protagonişti sau câte doi protagonişti în medie per subiect.

Graficul 1.3.3. Numărul surselor de informaţie şi al protagoniştilor în materialele tematice, Timpul de dimineaţă

1.3.4. Categorii de protagonişti în materiale: Protagoniştii materialelor din Timpul de dimineaţă au fost fie funcţionari de stat, inclusiv deputaţi în Parlament (75 de cazuri sau 52,4% din totalul protagoniştilor), fie experţi în diferite domenii (59 cazuri, 41,3% din total). Cetăţenii au fost protagonişti ai unor articole la temele de interes public în doar opt cazuri (5,6%), iar protagoniştii din categoria politicienilor extraparlamentari au avut o singură prezenţă.
Graficul 1.3.4. Frecvenţa prezenţei categoriilor de protagonişti în materialele tematice, Timpul de dimineaţă

1.3.5. Echilibrul surselor de informaţie: 10 din cele 71 de articole la temele monitorizate au avut un caracter contradictoriu, în unele cazuri fiind lansate acuzaţii la adresa unor persoane concrete. Dintre acestea, nouă au fost echilibrate sau parţial echilibrate, iar unul nu a respectat principiul deontologic al prezentării echilibrate a opiniilor/părerilor/poziţiilor. Astfel, la 4 iulie, Timpul de dimineaţă a publicat o ştire preluată de pe fluxul agenţiei Info-Prim Neo, întitulată „Serviciul vamal şi un consilier al prim-ministrului prejudiciază bugetul cu milioane de lei”, în care preşedintele unui asociaţii obşteşti, fost lucrător al Serviciul vamal Veaceslav Balacci acuză o persoană prezentată ca fiind consilier al prim-ministrului că ar fi importat un autoturism fără a achita taxa de import, în complicitate cu un angajat al Serviciului vamal. Materialul este dezechilibrat pentru că prezintă o singură opinie şi nu oferă dreptul la replică celor vizaţi.
Graficul 1.3.5. Echilibrul informaţional în materialele  tematice, Timpul de dimineaţă

1.3.6. Poziţia autorului în materiale: Cu excepţia a două cazuri (din 71 de articole), subiectele au fost realizate cu respectarea principiului imparţialităţii, adică poziţia autorului nu a putut fi întrezărită.
Graficul 1.3.6. Poziţia autorului în materialele  tematice, Timpul de dimineaţă

1.3.7. Calitatea limbajului: Toate materialele monitorizate au fost scrise într-un limbaj acceptabil.

1.3.8. Implicarea jurnaliştilor în realizarea materialelor: În majoritatea cazurilor (61 materiale sau 85,9% din total), autorii articolelor au avut o implicare pasivă în scrierea materialelor şi nu s-au documentat suplimentar. În doar 10 cazuri (14,1%) gradul de implicare a jurnaliştilor a fost unul ridicat, iar informaţia obţinută suplimentar a oferit un tablou complex privind tema/subiectul dezbătut.
Graficul  1.3.8. Gradul de implicare a jurnaliştilor în realizarea materialelor tematice, Timpul de dimineaţă

1.3.9. Etica jurnalistică: Cu excepţia a trei cazuri (material dezechilibrat, publicitate nemarcată corespunzător), materialele din Timpul de dimineaţă au respectat principiile generale ale eticii jurnalistice.
Graficul 1.3.9. Etica jurnalistică în materialele tematice, Timpul de dimineaţă

1.4. Ziarul „Pridnestrovie”

1.4.1. Frecvenţa abordării celor şase teme. În luna iulie, ziarul Pridnestrovie a reflectat doar două din cele şase teme monitorizate: diferendul transnistrean şi calitatea vieţii, cu accent hotărâtor pe prima temă menţionată. Astfel, 26 din cele 27 de articole monitorizate au vizat anume procesul de reglementare a diferendului transnistrean. Notă: ziarul a apărut de 23 de ori în luna iulie. Cititorii au putut afla despre poziţia autorităţilor autoproclamatei republici în diferite probleme, inclusiv consultările în formatul 5+2, recunoaşterea de către comunitatea internaţională a independenţei Sudanului de Sud, „pericolele” pentru statalitatea rmn ş.a. Comentariile autorilor din regiune sau din Federaţia Rusă au fost scrise în aceeaşi cheie tematică şi au transmis cititorului acelaşi mesaj puternic ideologizat.
Graficul 1.4.1. Frecvenţa abordării temelor, Pridnestrovie

1.4.2. Genul materialelor: În realizarea materialelor la tema diferendului transnistrean, ziarul a exploatat toate genurile jurnalistice, publicând ştiri/informaţii, materiale analitice/comentarii/opinii, dar şi un interviu (republicarea interviului acordat de Igor Smirnov publicaţiei Comersant Plus, 1 iulie).
Graficul 1.4.2. Genurile jurnalistice în raport cu temele abordate, Pridnestrovie

1.4.3. Surse de informaţie şi protagonişti: În luna iulie, Pridnestrovie a apelat la 27 surse de informaţie (o singură sursă per subiect) şi a avut 42 de protagonişti ai materialelor (1,56 protagonişti per subiect). Numărul mic de surse pentru un articol denotă existenţa unor probleme profesionale în redacţie.
Graficul 1.4.3. Numărul surselor de informaţie şi al protagoniştilor, Pridnestrovie

1.4.4. Categorii de protagonişti în materiale: Autorii subiectelor s-au referit la funcţionarii de stat de două ori mai des decât la experţi. Cetăţenii lipsesc în general din materialele tematice ale ziarului, iar politicienii fără reprezentare în structurile elective locale sau naţionale apar în circa 12% din totalul de 42 de protagonişti.
Graficul 1.4.4. Frecvenţa prezenţei categoriilor de protagonişti în materialele tematice, Pridnestrovie 

1.4.5. Echilibrul surselor de informaţie: Din cele 27 de subiecte monitorizate, 11 au avut un caracter conflictual, însă în doar cinci cazuri autorii/ziarul au prezentat poziţiile echilibrat sau parţial echilibrat, în restul cazurilor acest principiu a fost încălcat. Iată câteva exemple de materiale dezechilibrate: la 20 iulie, ziarul publică o ştire despre disputele din Comisia Unificată de Control privind un incident în Bender, oferind o singură perspectivă asupra conflictului; la 30 iulie este prezentată poziţia autorităţilor transnistrene privind acelaşi conflict, din nou oferindu-i cititorului informaţia trunchiată, dintr-o singură sursă.
Graficul 1.4.5. Echilibrul informaţional în materialele  tematice, Pridnestrovie

1.4.6. Poziţia autorului în materiale: În ce priveşte poziţia autorului, materialele tematice din Pridnestrovie sunt nepărtinitoare în proporţie de 70 la sută şi părtinitoare în alte circa 30% din totalul de 27 articole monitorizate.
Graficul 1.4.6. Poziţia autorului în materialele tematice, Pridnestrovie

1.4.7. Calitatea limbajului: Materialele la temele monitorizate, publicate în ziarul Pridnestrovie, au fost scrise într-un limbaj acceptabil.

1.4.8. Implicarea jurnaliştilor în realizarea materialelor: În majoritatea covârşitoare a cazurilor (25 articole, 92,6% din total), jurnaliştii nu s-au implicat activ în realizarea subiectelor şi nu s-au documentat suplimentar, preferând să transmită mesajele obţinute pe cale oficială.
Graficul  1.4.8. Gradul de implicare a jurnaliştilor în realizarea materialelor tematice, Pridnestrovie

1.4.9. Etica jurnalistică: În 17 din cele 27 de materiale, jurnaliştii de la Pridnestrovie au respectat principiile generale ale eticii jurnalistice. În alte 10 cazuri însă (37% din total), inclusiv materialele cu caracter controversat prezentate dezechilibrat şi cele în care autorii au fost părtinitori, etica jurnalistică a fost încălcată.
Graficul  1.4.9. Respectarea eticii jurnalistice în realizarea  materialelor, Pridnestrovie

a. Ziarul „Expres/Aiin Aciik”

1.5.1.Frecvenţa abordării celor şase teme. În luna iulie, Expres/Aiin Aciik a publicat 10 articole la patru din cele şase teme supuse monitorizării. Este vorba de situaţia economică (de 4 ori), calitatea vieţii (4 ori), diferendul transnistrean (o dată) şi corupţia (o dată). Notă: ziarul a apărut de cinci ori în luna iulie.

Cititorii au aflat opiniile experţilor şi a oficialilor despre politica fiscală din ţara noastră şi aşteptările de la scăderea valorii monedei europene, despre salariile medicilor şi profesorilor, costurile pentru studiile în universităţi, inaugurarea unui bazin la Ceadâr-Lunga ş.a.
Graficul 1.5.1. Frecvenţa abordării temelor, Expres/Aiin Aciik

1.5.2. Genul materialelor: Ziarul a reflectat cele patru teme doar prin intermediul speciilor jurnalistice ale genului informativ (ştiri şi informaţii desfăşurate).
1.5.3. Surse de informaţie şi protagonişti: Ziarul a utilizat mai puţin de o sursă de informaţie pentru fiecare material (!!!), doar 6 surse pentru 10 articole (0,6 surse în medie per subiect), la fel şi numărul protagoniştilor a fost minim – 7 persoane (0,7 protagonişti per articol). Aceste date relevă faptul că Expres/Aiin Aciik are unele probleme privind prezentarea profesionistă şi complexă a informaţiei.
Graficul 1.5.3. Numărul surselor de informaţie şi al protagoniştilor în materialele tematice, Expres/Aiin Aciik

1.5.4. Categorii de protagonişti în materiale: Patru din cei şapte protagonişti (57,1%) au fost experţi, alţi trei (42,9%) – funcţionari de stat sau politicieni cu reprezentare în organele elective locale/regionale sau naţionale. Cetăţenii şi politicienii extraparlamentari nu au apărut în general în calitate de protagonişti ai textelor din Expres/Aiin Aciik.
Graficul 1.5.4. Frecvenţa prezenţei categoriilor de protagonişti în materialele tematice, Expres/Aiin Aciik 

1.5.5. Echilibrul surselor de informaţie: În luna iulie, ziarul Expres/Aiin Aciik a publicat un singur material cu subiect controversat (informaţia privind intenţiile de a modifica legislaţia pentru asigurarea legislativă a colaborării cu regiunea transnistreană, 15 iulie). Materialul a fost parţial echilibrat.
1.5.6. Poziţia autorului în materiale: În toate textele publicate, autorii de la Expres/Aiin Aciik nu au lăsat să se întrevadă poziţia personală faţă de tema/subiectul abordat, astfel materialele au fost nepărtinitoare.
1.5.7. Calitatea limbajului: Limbajul utilizat de asemenea a fost acceptabil, conform normelor limbii literare şi prevederilor deontologice.

1.5.8. Implicarea jurnaliştilor în realizarea materialelor: Implicarea jurnaliştilor a fost pasivă în toate materialele, adică jurnaliştii nu au depus efort pentru documentarea suplimentară a subiectului.

1.5.9. Etica jurnalistică: În linii mari, articolele din Expres/Aiin Aciik au respectat principiile generale ale eticii jurnalistice.
II. Presa scrisă. Analiză  generală.

2.1. Frecvenţa abordării temelor: În luna iulie, cele cinci ziare monitorizate au publicat 177 materiale la temele de interes public. Cele mai multe articole tematice a avut Timpul de dimineaţă (71), iar cele mai puţine Expres/Aiîn Aciîk (10). Raportând numărul de apariţii în cursul lunii iulie la numărul de materiale tematice, constatăm că ziarele cu cea mai bună medie a articolelor la temele de interes public per ediţie sunt Timpul de dimineaţă, Nezavisimaia Moldova şi Observatorul de Nord.
Graficul 2.1. Frecvenţa abordării temelor, cinci ziare

2.2. Frecvenţa abordării fiecărei teme: Doar două din cele cinci ziare – Timpul de dimineaţă şi Nezavisimaia Moldova au publicat, cu frecvenţă diferită, materiale la toate cele şase teme monitorizate. Observatorul de Nord a reflectat doar patru teme şi nu a scris nimic despre corupţie şi diferendul transnistrean; Expres/Aiîn Aciîk de asemenea a publicat articole la patru teme, neglijând şomajul şi relaţiile externe; Pridnestrovie a scris doar despre diferendul transnistrean şi un articol la tema calităţii vieţii. Cea mai în vogă temă în ziarele monitorizate a fost diferendul transnistrean (53 de articole sau 30% din total; jumătate din articole au apărut în Pridnestrovie). Urmează, în ordine descrescătoare, situaţia economică (41 articole), calitatea vieţii, corupţia şi relaţiile externe (câte 24-25 de texte) şi şomajul (9 articole sau 5% din total). 

Graficul 2.2. Frecvenţa abordării fiecărei teme de către fiecare ziar

2.3. Genul materialelor: Majoritatea absolută a textelor jurnalistice la temele monitorizate (142 din 177, sau 80,2% din total) au fost ştiri sau informaţii desfăşurate, specifice genului informativ. Trei ziare (Nezavisimaia Moldova, Pridnestrovie şi Timpul de dimineaţă) au publicat şi materiale cu elemente de analiză/comentarii/opinii tematice, în total 30 de articole analitice (17% din total). Interviul a fost genul jurnalistic cel mai puţin exploatat în contextul temelor de interes public, fiind publicate doar 5 interviuri (2,8% din total), inclusiv patru – în Timpul de dimineaţă.
Graficul 2.3. Genul materialelor, cinci ziare

2.4. Surse de informaţie şi protagonişti: Pentru realizarea celor 177 materiale tematice, ziarele monitorizate au solicitat, în total, 226 surse de informaţie, relatând despre 278 de protagonişti. Cele mai multe surse de informaţie şi cei mai mulţi protagonişti în realizarea tuturor subiectelor tematice monitorizate a fost înregistrat la ziarul Timpul de dimineaţă (111 surse, 143 protagonişti). La celălalt pol, în acest context, se situează ziarul Expres/Aiîn Aciîk (6 surse, 7 protagonişti).

Graficul 2.4. Surse de informaţie şi protagonişti, cinci ziare
[image: image111.png]Express/Aiin Aciik
Pridnestrovie
Observatorul de Nord
Timpul de Dimineata

Nezavisimaia Moldova

0 50 100 150 200 250 300 350
mNumarmateriale ®mNumarsurse = Numar protagonisti





Nici unul dintre ziarele monitorizate nu a realizat fiecare subiect tematic în temeiul a două şi mai multor surse de informaţie. Cel mai aproape de acest obiectiv a fost Timpul de dimineaţă (1,6 surse per materiale), iar cel mai departe – Expres/Aiîn Aciîk (0,6 surse per material).
Graficul 2.4.1.  Surse de informaţie în medie per subiect, cinci ziare

În perioada de referinţă, Timpul de dimineaţă a avut cei mai mulţi protagonişti în medie per subiect (2,0), iar Expres/Aiîn Aciîk – cei mai puţini (0,7).
Graficul 2.4.2. Protagonişti în medie per subiect, cinci ziare

2.5. Categorii de protagonişti: Din cele cinci ziare monitorizate, doar Timpul de dimineaţă a apelat în subiectele tematice la toate categoriile de protagonişti. Ziarele acordă prioritate evidentă funcţionarilor de stat şi politicienilor cu reprezentare parlamentară, această categorie de protagonişti constituind 52,9% din total protagoniştilor din cele cinci ziare (147 din 278). Urmează experţii – 40,3% din total, cetăţenii – 4,7% şi politicienii extraparlamentari – 2,2% din totalul protagoniştilor.
Graficul 2.5. Categorii de protagonişti, cinci ziare

2.6. Subiecte cu caracter conflictual: În unele ziare monitorizate, numărul subiectelor tematice cu caracter conflictual este foarte mic (Expres/Aiîn Aciîk şi Observatorul de Nord – câte un singur articol cu subiect controversat), ceea ce indică asupra unei politici editoriale exagerat de prudentă. Cele mai multe articole cu subiect controversat (22) au fost publicate în ziarul Nezavisimaia Moldova. În total, cele cinci ziare au inserat 45 de materiale conflictuale.
Graficul 2.6. Subiecte cu caracter conflictual, cinci ziare

2.7. Echilibrul informaţional în subiectele cu caracter conflictual: Din totalul de 45 de materiale cu subiect controversat, publicate în cele cinci ziare monitorizate, doar o treime (15 articole) au respectat total sau parţial principiul deontologic al echilibrului informaţional. Alte 30 de articole (inclusiv 21 – în  Nezavisimaia Moldova) au fost dezechilibrate.
Graficul 2.7. Echilibrul informaţional în subiectele cu caracter conflictual, cinci ziare

2.8. Poziţia autorului în materialele tematice: În 4/5 din articolele tematice publicate în cele cinci ziare (146 din 177), autorii au reuşit să-şi păstreze neutralitatea în raport cu subiectul şi sursele materialului, pe când în alte 31 de texte poziţia părtinitoare a autorului a putut fi percepută de cititori. Cea mai gravă este situaţia la Nezavisimaia Moldova, unde 39% din articole au gost părtinitoare.

Graficul 2.8. Poziţia autorului în materialele tematice, cinci ziare

2.9. Implicarea jurnaliştilor în realizarea subiectelor: Colaboratorii ziarelor monitorizate nu se documentează suficient pentru scrierea articolelor. Astfel, în 85% din totalul materialelor tematice (151 din 177) a fost atestat un grad scăzut de implicare a reporterilor, deseori aceştia limitându-se să transmită informaţia pe care au primit-o la redacţie sau le-a fost furnizată la evenimentele publice.
Graficul 2.9. Implicarea jurnaliştilor în realizarea subiectelor, cinci ziare

2.10. Respectarea eticii jurnalistice: Două dintre ziarele monitorizate – Nezavisimaia Moldova şi Pridnestrovie, de multe ori nu respectă principiile generale ale eticii jurnalistice, prezentând materialele dezechilibrat, părtinitor, nerespectând dreptul celor vizaţi la replică etc. În primul caz, a fost neglijată etica jurnalistică în aproape 54% din articole, iar în cel de-al doilea caz – în 37% din articole. În trei materiale tematice nu a manifestat respect pentru etica jurnalistică cotidianul Timpul de dimineaţă (4,2% din total).

Graficul 2.10. Respectarea eticii jurnalistice, cinci ziare

Concluzii generale finale:

· Temele de interes public nu sunt reflectate suficient şi nici uniform de către ziarele monitorizate. Doar două din cele cinci ziare au publicat, cu frecvenţă diferită, materiale la toate cele şase teme monitorizate. Calitatea vieţii, corupţia şi şomajul sunt teme de interes public care nu au o reflectare pe măsura importanţei acestora.
· Ziarele cu acoperire regională/locală Observatorul de Nord, Expres/Aiîn Aciîk şi Pridnestrovie nu reflectă suficient subiectele de interes public pentru comunitatea locală.

· În peste 80% din cazuri, ziarele au reflectat temele de interes public prin intermediul genurilor jurnalistice informative, interviurile tematice întâlnindu-se extrem de rar.

· Nici unul din ziarele monitorizate nu a respectat în toate cazurile principiul deontologic al „celor două surse independente una de alta”. Cel mai aproape de acest obiectiv a fost Timpul de dimineaţă, iar cel mai departe – Expres/Aiîn Aciîk.

· Doar unul din cele cinci ziare monitorizate a apelat în subiectele tematice la toate categoriile de protagonişti (funcţionari, experţi, cetăţeni, politicieni extraparlamentari). Ziarele acordă prioritate evidentă funcţionarilor de stat şi politicienilor cu reprezentare parlamentară. Cetăţenii şi politicienii extraparlamentari apar destul de rar în calitate de protagonişti.
· În unele ziare, numărul subiectelor tematice cu caracter conflictual este foarte mic, ceea ce indică asupra unei politici editoriale exagerat de prudentă. Doar o treime din totalul materialelor cu subiect controversat au respectat total sau parţial principiul deontologic al echilibrului informaţional. Cea mai gravă situaţie la capitolul respectarea echilibrului informaţional se atestă în ziarul Nezavisimaia Moldova.

· De obicei, autorii au fost neutri în raport cu subiectul şi sursele materialului, însă s-au înregistrat şi cazuri când poziţia părtinitoare a autorului a putut fi percepută de cititori.
· Cu puţine excepţii, articolele tematice au fost scrise într-un limbaj acceptabil din punct de vedere profesional.

· În 85% din totalul materialelor tematice s-a atestat un grad scăzut de implicare a reporterilor, ceea ce demonstrează că jurnaliştii nu se documentează suficient pentru scrierea articolelor.
Analiză comparativă:
La fel ca şi în precedentul raport general de monitorizare (iunie 2010), constatăm predilecţia ziarelor pentru teme generale, cum ar fi diferendul transnistrean sau relaţiile externe/integrarea europeană, în detrimentul temelor concrete, de care se ciocneşte populaţia zi de zi: calitatea vieţii, situaţia economică, şomajul. 

A rămas neschimbată şi preferinţa pentru genul jurnalistic informativ, pe când numărul materialelor analitice a scăzut considerabil, la fel ca şi numărul interviurilor la teme de interes public. 

Comparativ cu iunie 2010, s-au îmbunătăţit întrucâtva indicatorii de implicare a experţilor în diferite domenii în calitate de surse de informaţie/protagonişti, însă cetăţenii simpli apar în continuare doar sporadic în calitate de surse şi protagonişti ai materialelor tematice. 

Niciunul din ziarele monitorizate nu a înregistrat progrese semnificative în ce priveşte respectarea principiilor deontologice privind prezentarea nepărtinitoare a informaţiilor, echilibrul surselor şi a opiniilor, în special în articolele care vizează un subiect controversat. 

Nezavisimaia Moldova şi Pridnestrovie sunt în continuare publicaţiile care au cele mai multe probleme de etică şi comportament profesional.

Recomandări generale finale:

· Politicile editoriale ale ziarelor trebuie reconfigurate spre reflectarea subiectelor de interes public, în special a temelor care îi vizează la modul direct pe cetăţenii simpli (situaţia economică, şomajul, calitatea vieţii, corupţia). Ziarele Observatorul de Nord, Expres/Aiîn Aciîk şi Pridnestrovie trebuie să-şi adapteze/modifice politicile editoriale, punând accent pe perspectiva/viziunea/problemele comunităţii locale.
· Este necesar ca temele de interes public să fie abordate nu doar în ştiri şi informaţii specifice genului informativ, dar şi în materiale de analiză pertinentă, scrise de experţii în domeniu într-un limbaj accesibil publicului larg. Se recomandă publicarea mai multor interviuri tematice cu profesioniştii în diferite domenii care vizează interesul public.

· Editorii nu trebuie să accepte pentru publicare ştiri bazate pe o singură sursă de informaţie sau pe mai multe surse dependente una de alta. De asemenea, nu vor fi acceptate ştiri părtinitoare, în care opinia reporterului este percepută sau sursele sunt prezentate cu intenţia de a deturna mesajul informaţional.
· Reporterii trebuie instruiţi continuu privind respectarea principiilor deontologice ale separării opiniilor de fapte; verificării informaţiilor, inclusiv prin încrucișarea surselor; echilibrului surselor utilizate; diversificării protagoniştilor etc.

· Editorii trebuie să-i încurajeze pe reporteri să abordeze profesionist subiectele controversate/conflictuale. Nu vor fi acceptate pentru publicare materiale cu subiect controversat fără prezentarea echilibrată a ambelor/tuturor opiniilor/poziţiilor. În cazul articolelor care relatează despre acuzaţii în adresa unor persoane, dreptul la replică trebuie respectat întotdeauna.
· Ziarele trebuie să renunţe la acordarea serviciilor de suport informaţional direct sau indirect partidelor/formaţiunilor politice.

· Materialele de opinie vor fi publicate strict la rubricile specializate, marcate corespunzător, iar editorialiştii vor urma norma deontologică care prevede exprimarea opiniilor doar pe o bază factuală, pornind de la informaţii pe care, de bună credinţă, le considerăm adevărate.
· Toate materialele publicitare/promoţionale trebuie să fie marcate corespunzător.

28 septembrie 2011       	                      	                                              Nr.116





MD–2028, Republica Moldova, Chişinău, str. Mioriţa, 1	(  73-95-45





Instituţia Publică Naţională a Audiovizualului


Compania „TELERADIO–MOLDOVA”





CONSILIUL DE OBSERVATORI





�EMBED Word.Picture.8���





0





15





3





0





10





2





2





6





2





2





2





2





9





20





12





7





11





0





2





13





11





2





24





TSV





Tv  PMR





NIT





Tv Prime





Tv Gagauzia





Tv Moldova 1





17





39





62





35





11





65





număr materiale 6 teme





0





13





0





5





2





0





0





5





0





2





6





26





13





Tv Moldova 1





Tv Gagauzia





Tv Prime





NIT





Tv PMR





TSV





relații externe





situație economică





șomaj





corupție





calitatea vieții





diferendul transnistrean





65





11





35





62





39





17





96





15





62





84





47





15





140





29





86





111





80





17





Tv Moldova 1





Tv Gagauzia





Tv Prime





NIT





Tv PMR





TSV





număr materiale





număr surse





număr protagoniști





0,8





1,2





1,4





1,4





1,5





1,8





Tv Prime





Tv Moldova 1





Tv Gagauzia





NIT





Tv PMR





TSV





1,0





1,8





2,1





2,2





2,5





2,6





Tv Gagauzia





Tv Prime





Tv Moldova 1





Tv PMR





NIT





TSV





73





9





46





73





44





13





44





10





20





15





16





4





22





10





19





23





20





0





1





0





1





0





0





0





Tv Moldova 1





Tv Gagauzia





Tv Prime





NIT





Tv PMR





TSV





funcționari





experți





cetățeni





politicieni





număr subiecte conflictuale





9





2





10





28





15





8





Tv Moldova 1





Tv Gagauzia





Tv Prime





NIT





Tv  PMR





TSV





9





1





6





2





4





1





0





1





2





11





2





3





0





0





2





15





9





4





Tv Moldova 1





Tv Gagauzia





Tv Prime





NIT





Tv  PMR





TSV





echilibrate





parțial echilibrate





dezechilibrate





0





0





1





27





6





0





65





11





34





35





33





17





Tv Moldova 1





Tv Gagauzia





Tv Prime





NIT





Tv  PMR





TSV





părtinitoare





nepărtinitoare





54





10





32





49





32





14





11





1





3





13





7





2





Tv Moldova 1





Tv Gagauzia





Tv Prime





NIT





Tv PMR





TSV





pasivă





activă





subiecte dezechilibrate + subiecte părtinitoare





0





0





3





42





15





4





Tv Moldova 1





Tv Gagauzia





Tv Prime





NIT





Tv  PMR





TSV








Preşedintele CO __________                                   LŞ                                Secretarul şedinţei CO  __________

Preşedintele CO __________                                   LŞ                                Secretarul şedinţei CO  __________


_1125930766.doc
[image: image1.png]






